Selepas Parlimen bubar, siapa yang berkuasa? Zahid atau Ismail Sabri?

Spekulasi kuat mengatakan Parlimen bakal dibubarkan juga pada minggu ini dengan Perdana Menteri (PM) Datuk Seri Ismail Sabri Yaakob sudah diarah menghadap Yang di-Pertuan Agong bagi mempersembahkan cadangan pilihan raya umum ke-15 (PRU-15) diadakan pada tahun ini juga.

Buat ketika ini kuasa untuk mencadangkan pembubaran Parlimen ke-14 berada di tangan Ismail Sabri kerana ia pregoratif selaku ketua kerajaan, namun selepas dibubarkan kuasa tersebut sudah beralih kepada ketua parti.

Uniknya sistem demokrasi negara, kuasa seseorang ketua kerajaan itu apabila terbubarnya Parlimen ia akan berpindah pula kepada seseorang yang menjadi ketua parti itu pula.

Dalam senario semasa, apabila terbubar Parlimen, secara automatik bos Ismail Sabri adalah Datuk Seri Ahmad Zahid Hamidi kerana watikah calon hanya boleh ditandatangani Presiden UMNO tersebut bukan orang lain.

Malah untuk memilih calon PM nanti juga bukan lagi kuasa Ismail Sabri tetapi Zahid yang mempunyai kuasa untuk meletak calon pilihannya dilantik PM Ke-10 jika UMNO-Barisan Nasional memenangi PRU-15 nanti.

Ismail Sabri walaupun pada awalnya dipilih sebagai ‘poster boy’ tetapi jika pada saat akhir tidak dapat menjadi PM, ia bukan sesuatu yang mengejutkan kerana kuasa menentukan siapa yang akan jadi PM selepas ini berada pada tangan Zahid.

Episod selepas PRN Johor adalah contoh terbaik, lihat bagaimana apabila calon Menteri Besar yang diumum UMNO adalah Datuk Hasni Mohammad tetapi yang dilantik adalah Datuk Onn Hafiz.

Oleh sebab itu, pemimpin pembangkang cuba memberi nasihat kepada Ismail Sabri supaya berhati-hati agar tidak tunduk kepada Zahid tetapi nampaknya perkara itu diabaikan.

Dalam perkembangan lain, spekulasi kuat mengatakan Parlimen bakal dibubar pada Jumaat dan akan menyaksikan laluan kepada PRU-15 diadakan.

Malah, media melaporkan Ismail Sabri akan menghadap Yang di-Pertuan Agong pada Khamis bagi mempersembahkan cadangan pembubaran Parlimen.

Dijangka Ismail Sabri akan membawa mandat UMNO yang diarahkan kepadanya untuk disampaikan kepada Agong bagi menimbang kehendak politik mereka.

Akhirnya nasib 33 juta rakyat Malaysia yang bakal berdepan bencana banjir akan ditentukan semasa PRU-15 diadakan secara tergesa-gesa sehingga tidak lagi menghiraukan kebajikan dan kepentingan rakyat.

Kepentingan dan kehendak UMNO lebih penting sehingga Ismail Sabri terpaksa akur dengan partinya dan membubarkan Parlimen.

Beberapa negeri juga sudah mengalami bencana banjir ketika ini, antaranya Johor dan Perak dengan media melaporkan hujan lebat hampir setiap hari menjelang hari pengumuman pembubaran Parlimen.

Pengakhirannya, rakyat juga yang terpaksa berdepan dengan kerakusan ahli politik yang mementingkan tembolok kuasa, kesusahan rakyat ditolak tepi demi mengejar cita-cita parti.


Keputusan rayuan Najib singkir peguam Tommy 11 Ogos

Rayuan bekas Perdana Menteri, Datuk Seri Najib Razak untuk menyingkirkan dua peguam daripada firma guaman Tetuan Tommy Thomas daripada mewakili bekas peguam negara itu akan diputuskan 11 Ogos ini, lapor Utusan.

Rayuan tersebut berkaitan dengan kes saman Najib terhadap Tommy Thomas yang didakwa mendakwa bekas Presiden UMNO itu secara salah.

Tarikh itu ditetapkan oleh panel tiga hakim yang diketuai Datuk Hanipah Farikullah selepas mendengar hujah daripada pihak-pihak terlibat turut bersidang ialah Datuk Azimah Omar dan Datuk Azhahari Kamal Ramli.

Pada prosiding hari ini, Najib diwakili peguam, Datuk Firoz Hussein Ahmad Jamaluddin manakala Tommy diwakili peguam Alan Adrian Gomes.

Terdahulu, Firoz Hussein menghujahkan berdasarkan Peraturan 5 Kaedah Profesion Undang-Undang (Praktis dan Etika) 1978, mana-mana peguam tidak sepatutnya mengambil kes yang menyebabkan mereka sukar untuk bersikap bebas dan profesional.

“(Sifat) tidak berat sebelah (seseorang peguam) adalah penting untuk menjaga integriti sistem keadilan,” katanya.

Firma Tommy diasaskan oleh Tommy yang kemudiannya menjadi juruperunding firma berkenaan selepas dilantik menjadi Peguam Negara bermula Jun 2018 sehingga Februari 2020.

Tambah Firoz Hussein, Tommy selaku juruperunding firma mempunyai kepentingan kewangan dalam prosiding saman tersebut kerana beliau perlu membayar ganti rugi sekiranya keputusan mahkamah tidak memihak kepadanya.

Sementara itu, Gomez menghujahkan isu yang perlu ditentukan sama ada rakan kongsi firma guaman itu yang mempunyai kepentingan kewangan dalam kes saman tersebut.

Selain itu, Gomez menyatakan tidak konflik kepentingan yang menghalang mereka daripada mewakili Tommy kerana tiada mana-mana rakan kongsi firma tersebut terlibat dengan kes penyelewengan dana 1Malaysia Development Berhad (1MDB).

Tambahnya, sepanjang prosiding kes saman itu di Mahkamah Tinggi, hakim yang mendengar kes itu tidak pernah mempertikaikan tahap profesionalisme peguam-peguam yang mewakili Tommy.

Najib, 69 merayu terhadap keputusan Mahkamah Tinggi Kuala Lumpur pada 19 Ogos 2022 yang menolak permohonannya untuk menggugurkan dua peguam tersebut daripada mewakili Tommy dalam kes saman itu.

Najib mendakwa pelantikan Gomez dan Lai Wei Shiung bagi mewakili Tommy adalah tidak sesuai kerana mereka adalah dari firma yang sama.

Menurut pernyataan tuntutan dalam samannya, Najib mendakwa pertuduhan terhadapnya adalah sebahagian daripada perbuatan yang dirancang lebih awal oleh Tommy dan selaras dengan rancangan kerajaan Pakatan Harapan ketika itu.

Najib menuntut satu pengisytiharan bahawa Tommy sudah melakukan misfeasans (salah laku dalam jawatan awam) serta menuntut kerugian berjumlah lebih RM1.9 juta yang meliputi kos perundangan yang ditanggungnya dalam menangani pendakwaan terhadapnya.

Pada 25 November 2022, Mahkamah Tinggi membenarkan permohonan Tommy untuk membatalkan saman yang difailkan Najib dan bekas perdana menteri itu kemudiannya memfailkan notis rayuan pada 22 Disember lalu.

Mahkamah Rayuan menetapkan 4 Oktober ini untuk mendengar rayuan Najib terhadap keputusan Mahkamah Tinggi mengetepikan samannya terhadap Tommy.


20 inisiatif PERKUKUH susun semula keupayaan GLIC: PM

Kerajaan hari ini melancarkan inisiatif Perkukuh Pelaburan Rakyat (PERKUKUH) terdiri daripada 20 inisiatif utama bagi membantu usaha enam syarikat pelaburan berkaitan kerajaan (GLIC) melaksanakan mandat diperbaharui mereka.

Perdana Menteri Tan Sri Muhyiddin Yassin berkata titik permulaan PERKUKUH adalah untuk menyusun semula peranan dan memperbaharui keupayaan GLIC Malaysia dan mencapai lima hasil utama.

Beliau berkata, lima hasil utama itu adalah mandat yang lebih jelas bagi setiap GLIC, peningkatan tumpuan terhadap pelaburan untuk pembangunan dan yang menjadi pemangkin untuk memacu pertumbuhan baharu serta meningkatkan kesan sosio-ekonomi dan menyemarakkan lagi pelaburan dalam sektor swasta sambil menyelaraskan peranan kerajaan dan agensinya dalam perniagaan.

Selain itu ia juga mewujudkan GLIC yang bersiap siaga menghadapi masa hadapan dengan tadbir urus, keupayaan dan strategi terbaik dan memperkukuhkan perlindungan sosial dan ketahanan fiskal.

Memetik laporan Bernama, Perdana Menteri berkata, PERKUKUH secara asasnya bermula dengan pengiktirafan mandat, struktur pembiayaan dan profil risiko pelbagai GLIC yang terlibat.

“Khususnya, syarikat-syarikat akan dibahagikan kepada dua kategori, iaitu Dana Kekayaan Negara, yang merangkumi entiti seperti Khazanah Nasional Berhad, Kumpulan Wang Persaraan (Diperbadankan) (KWAP), Kumpulan Wang Amanah Negara (KWAN) dan Menteri Kewangan (Diperbadankan).

“(Sementara itu) kategori Pelabur Institusi seperti Kumpulan Wang Simpanan Pekerja (KWSP,) Permodalan Nasional Berhad (PNB), Lembaga Tabung Haji (TH) dan Lembaga Tabung Angkatan Tentera (LTAT) adalah untuk menetapkan mandat, strategi dan pengurusan liabiliti aset GLIC yang terlibat dengan lebih baik dan jelas,” katanya dalam ucapan beliau semasa pelancaran PERKUKUH yang diadakan secara maya, hari ini.

Perdana Menteri berkata dalam merumuskan PERKUKUH, kerajaan telah memanfaatkan kepakaran dalam ekosistem GLIC, penggubal dan pengawal selia dasar dan peraturan, kementerian serta peneraju industri, termasuk yang terlibat dalam Program Transformasi syarikat berkaitan kerajaan (GLC) yang pertama.

“Begitu juga, pelaksanaan PERKUKUH akan turut melibatkan rangkaian pihak berkepentingan yang meluas. Sebagai contoh, Suruhanjaya Sekuriti akan menerajui inisiatif ‘standard pelaburan lestari’ bersama dengan Bank Negara Malaysia,” katanya.

Beliau berkata, bersama-sama dengan GLIC, inisiatif ini akan dipacu oleh agensi Unit Pelaksanaan dan Koordinasi Stimulus Ekonomi Antara Agensi Nasional (LAKSANA) di bawah Kementerian Kewangan, yang akan bertindak sebagai Pejabat Pengurusan Program.

Muhyiddin berkata bagi GLIC kategori dana kekayaan negara, akan ada penyeimbangan semula fokus antara pulangan kewangan serta hasil sosio-ekonomi dan keutamaan utama adalah pelaburan modal berhemah melalui pendekatan yang lebih strategik dan disasarkan ke bidang pertumbuhan baharu.

Menurutnya, ekosistem yang dibina bagi bidang pertumbuhan baharu akan dirancang untuk memacu peningkatan pelaburan sektor swasta bagi jangka masa panjang.

“Khazanah, misalnya, akan memulakan pembangunan ekosistem pertumbuhan baharu melalui Dana Impak bernilai RM6 bilion. Sememangnya pada saat ini, usaha sedang dipergiatkan untuk memulakan pelaburan bersama dengan beberapa pelabur institusi antarabangsa dan dana kekayaan negara lain,” katanya.

Untuk menyemarakkan lagi pelaburan swasta, PERKUKUH juga akan memperkemaskan hubungan antara kerajaan dan perniagaan, antara lainnya, melalui penilaian semula syarat pegangan ‘golden shares’ (saham keutamaan), pentakrifan semula sektor-sektor yang dianggap strategik sebelum ini, serta mengenal pasti bidang baharu yang mempunyai kepentingan bagi negara.

ini, katanya, akan meningkatkan lagi daya tarikan terhadap GLIC yang berkaitan, sambil membolehkan pengoperasian yang berkesan dalam persekitaran terkawal.

“Sehubungan itu, saya ingin memberi jaminan bahawa evolusi ini akan berjalan secara beransur-ansur, seiring dengan pengukuhan peraturan dan kawalan yang sewajarnya. Saya juga ingin menekankan bahawa usaha ini akan dilaksanakan selari dengan amalan antarabangsa terbaik, yang mana definisi dan teknik pengendalian aset strategik berkembang melalui masa,” katanya.

Muhyiddin berkata, PERKUKUH akan membantu GLIC bersiap siaga menghadapi masa hadapan dengan tadbir urus, keupayaan dan strategi terbaik.

Menurutnya, amalan tadbir urus akan menjadi lebih mantap, seperti proses pelantikan kepemimpinan, yang mana beberapa prinsip panduan akan diperkenalkan secara kolektif untuk mengatasi isu-isu bersama, seperti konflik kepentingan dan akauntabiliti.

Bagi rakyat secara umumnya, Perdana Menteri berkata, PERKUKUH akan mewujudkan penciptaan pekerjaan berkualiti tinggi, peningkatan pendapatan isi rumah dan pengurangan ketidaksamarataan.

“Kesejahteraan rakyat akan ditingkatkan melalui program perlindungan sosial yang lebih berkesan dan holistik, yang mana kerjasama Badan Bukan Kerajaan (NGO) dengan GLIC dan GLC akan mengukuhkan lagi usaha merapatkan sebarang jurang, menjangkaui keperluan asas yang telah disediakan oleh kerajaan,” katanya.


Kepala otak Guan Eng lambang identiti DAP main sentimen kaum Cina

Apabila Lim Guan Eng dengan celuparnya menggunakan perkataan “kepala otak dia” kepada Menteri Penyelaras Program Imunisasi Covid-19 Kebangsaan (PICK), ramai yang melihat perlakuannya sebagai melambangkan itulah identiti DAP – menggunakan cacian untuk menaikkan sentimen masyarakat Cina.

Kaum Cina akan melihat Guan Eng sebagai hero apabila berjaya menggambarkan ‘kebodohan’ pemimpin Melayu, sekali gus mempopularkan dirinya dan parti DAP.

Walaupun kemudian dia bersedia meminta maaf jika memang benar kerajaan Pulau Pinang tertipu dengan syarikat tidak wujud yang menawarkan vaksin percuma, perkataan “kepala otak dia” tidak akan boleh dipadam.

Sebaliknya, rakyat berasa pelik apabila hari ini dia meletakkan isu sama ada syarikat yang hendak memberi vaksin itu wujud atau tidak.

“Sama ada syarikat itu wujud atau tidak adalah perkara kedua,” katanya dalam kenyataan media hari ini.

Sebagai individu yang pernah menjadi menteri kewangan, Guan Eng pastinya akan menyelidik terlebih dahulu mana-mana syarikat yang hendak berurusan dengan kerajaan sama ada wujud atau tidak.

Atau, memang dia biasa melakukannya ketika menjadi menteri kewangan selama 22 bulan lalu? Membelanjakan wang rakyat sesuka hati?

Demikian juga Ketua Menteri Pulau Pinang, Chow Kon Yeow yang sehaluan dengan Guan Eng tidak pula menyiasat latar belakang syarikat swasta dan individu terbabit sebelum menghantar surat kepada Kementerian Kesihatan (KKM).

Jurucakap Pemuda Parti Gerakan Pulau Pinang Mohd Aswaad Jaafar mempersoalkan perkara itu kerana ia membabitkan jumlah wang yang banyak.

“Salah laku ini membabitkan sumber kewangan melebihi RM100 juta dan siasatan mengenai wang sebegitu banyak adalah mustahak.

“Menurut Chow, tawaran itu dibuat oleh sebuah syarikat swasta tapi tidakkah beliau mengesyaki mengapa transaksi bayaran dibuat melalui akaun bank peribadi individu itu?” katanya dalam kenyataan hari ini.

Selasa lepas, Chow mendakwa Pulau Pinang pernah ditawarkan sumbangan dua juta dos vaksin oleh sebuah syarikat swasta tempatan pada Februari lepas namun kerajaan negeri tidak mendapat kebenaran daripada KKM.

Bagaimanapun semalam, Khairy menjelaskan bahawa tawaran dua juta dos vaksin Sinovac oleh syarikat swasta untuk Pulau Pinang adalah tidak sahih, dan siasatan mendapati bahawa syarikat tersebut tidak wujud.

Sehubungan itu, Aswaad menggesa Kon Yeow membuat laporan polis terhadap individu yang kononnya menawarkan sumbangan jika ketua menteri berpendapat bahawa beliau telah ditipu oleh individu bernama Yong Chee Kong yang kononnya adalah pengarah urusan sebuah syarikat bernama Xintai Development Enterprise Ltd berpangkalan di Hong Kong.

“Kami berpendapat beliau perlu membuat laporan polis untuk mempertahankan nama baik beliau sebagai Ketua Menteri,” katanya kepada pemberita selepas membuat laporan polis terhadap individu terbabit di Ibu Pejabat Polis Daerah Timur Laut di sini, hari ini.

Katanya, laporan polis itu dibuat demi menjaga kepentingan dan kebajikan rakyat Pulau Pinang kerana sekurang-kurangnya dua kerajaan negeri cuba ditipu iaitu Sabah dan Pulau Pinang.


PRU-15 : Nasib Noh diketahui hari ini, kata sumber

Pengerusi Badan Perhubungan UMNO Selangor, Tan Sri Noh Omar masih belum diketahui nasibnya sama ada terselamat ataupun termasuk dalam senarai ahli Parlimen Barisan Nasional (BN) yang digugurkan.

Memetik laporan Malaysiakini, sumber dalaman UMNO memberitahu Noh yang menyandang Parlimen Tanjong Karang sejak enam penggal lalu masih mencuba nasib dengan memujuk Pengerusi BN, Datuk Seri Ahmad Zahid Hamidi.

Dikatakan Zahid akan membuat keputusan tersebut hari ini sama ada mengekalkan Noh atau menggantikannya dengan Ketua Wanita Umno Tanjong Karang, Habibah Mohd Yusof.

Sumber yang rapat dengan pejabat Presiden UMNO itu mendakwa pada awalnya nama Noh memang tiada dalam senarai calon PRU-15.

“Dia (Noh) tengah cuba sedaya upaya, dia tengah cuba pujuk (Zahid agar dia dibenarkan mempertahankan Tanjong Karang).

“Rancangannya adalah untuk letak ketua wanita (bahagian) Habibah,” katanya.

Sumber itu mendakwa pengguguran Noh susulan beliau dilihat sebagai ‘liabiliti’ kepada UMNO namun tidak memberi penjelasan lanjut berkenaan perkara itu.

Selasa lalu Zahid menggugurkan 13 penyandang iaitu Datuk Seri Tajuddin Abdul Rahman (Pasir Salak), Datuk Mastura Mohd Yazid (Kuala Kangsar), Datuk Zahidi Zainul Abidin (Padang Besar), Datuk Seri Shahidan Kassim (Arau), Tan Sri Annuar Musa (Ketereh), Datuk Ahmad Nazlan Idris (Jerantut), Datuk Sri Dr Ismail Abdul Muttalib (Maran), Datuk Sri Dr Adham Baba (Tenggara) dan Datuk Halimah Mohamed Sadique (Kota Tinggi).

Namun Zahid yang juga Presiden UMNO masih belum mengumumkan calon bagi enam kerusi Parlimen termasuk Tanjong Karang

Sementara itu, Habibah mengesahkan ada didekati kepimpinan UMNO untuk menjadi calon di Parlimen Tanjong Karang namun katanya masih belum muktamad.

“Terpulang kepada presiden, itu hak dan prerogatif presiden. Sebagai orang parti, saya akur.

“Kita sudah minta presiden putuskan, jadi biarlah dia putuskan. Apabila dia sudah putuskan, kita sepatutnya berlapang dada dan menerimanya.

“Saya sudah terlibat dalam politik di Tanjong Karang selama 32 tahun. Berdasarkan pengalaman saya, akar umbi di sini sangat kuat kepada parti.

“Jadi sesiapa juga pemimpin hantar sebagai calon, mereka akan sokong. Mereka tak akan berpusing, yang berpusing ini mungkin kepimpinan yang ada kepentingan,” katanya.


Bursa ditutup rendah lagi, susut bawah paras 1,400

Bursa Malaysia mengalami penurunan selepas mencatatkan kenaikan awal untuk ditutup rendah pada Khamis, dengan indeks penanda aras susut di bawah paras psikologi 1,400 ekoran kekurangan sokongan belian, kata penganalisis.

Pada 5 petang, FTSE Bursa Malaysia KLCI (FBM KLCI) susut 4.39 mata atau 0.31 peratus untuk ditutup kepada 1,397.5 daripada 1,401.89 ketika ditutup pada Rabu, menurut laporan Bernama.

Indeks utama itu dibuka 5.5 mata lebih tinggi kepada 1,407.39 sebelum bergerak di antara 1,395.81 dengan 1,410.76 sepanjang dagangan hari ini.

Bagi keseluruhan pasaran, kaunter rugi mengatasi kaunter untung sebanyak 499 berbanding 343, manakala 412 kaunter tidak berubah, 1,147 kaunter tidak diniagakan dan 57 yang lain digantung.

Jumlah dagangan meningkat kepada 2.28 bilion unit bernilai RM1.86 bilion daripada 2.14 bilion unit bernilai RM2.06 bilion pada Rabu.

Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata pihaknya menjangkakan sentimen pelabur kekal gelisah buat masa ini berikutan jualan berterusan oleh dana asing selain faktor luaran seperti peningkatan risiko pasaran dan turun naik ketara yang dialami pasaran global dalam keadaan inflasi tinggi selama beberapa tahun di Amerika Syarikat.

“Sebaliknya, FBM KLCI kekal pada kedudukan terlebih jual selepas penjualan besar-besaran baru-baru ini. Kami menjangkakan indeks penanda aras mengalami tidak banyak perubahan dalam julat 1,390 hingga 1,405 menjelang hujung minggu,” katanya kepada Bernama.

Sementara itu, indeks-indeks serantau utama ditutup bercampur-campur walaupun Wall Street mencatatkan kenaikan dalam tempoh semalaman.

“Kenaikan itu dihadkan oleh kebimbangan yang semakin meningkat mengenai kenaikan kadar faedah yang agresif tahun ini oleh Rizab Persekutuan AS dan bank-bank pusat di Eropah serta Asia untuk menurunkan inflasi yang berada pada paras tertinggi dalam tempoh beberapa dekad, yang mungkin menyebabkan ekonomi global mengalami kemelesetan,” katanya.

Di peringkat serantau, Indeks Straits Times Singapura meningkat 0.14 peratus kepada 3,120.79; Indeks Nikkei 225 Jepun naik 0.95 peratus kepada 26,422.05; Indeks Hang Seng Hong Kong merosot 0.49 peratus kepada 17,165.87 peratus dan Indeks Komposit Jakarta Indonesia turun 0.58 peratus kepada 7,036.20.

Antara saham wajaran tinggi Bursa Malaysia, Petronas Chemicals menambah dua sen kepada RM8.39; CIMB meningkat empat sen kepada RM5.15, Maybank dan Press Metal masing-masing tidak berubah pada RM8.56 dan RM4, manakala Public Bank kurang enam sen kepada RM4.20, IHH Healthcare susut satu sen kepada RM5.92 dan TNB merosot 15 sen kepada RM8.25.

Bagi saham aktif, PT Resources dan MY E.G. masing-masing naik dua sen kepada 43.5 sen dan 85.5 sen, NWP tidak berubah pada 24.5 sen, Top Glove dan Velesto masing-masing turun setengah sen kepada 58.5 sen dan 11 sen, manakala Cnergenz menguncup empat sen kepada RM1.04.

Di papan indeks, Indeks FBM Emas susut 28.01 mata kepada 9,981.44; FBM 70 kurang 11.07 mata kepada 12,155.58 manakala Indeks FBMT 100 turun 25.40 mata kepada 9,735.11.

Indeks FBM Emas Syariah kurang 31.92 mata kepada 10,041.85 dan FBM ACE naik 4.15 mata kepada 4,660.05.

Dari segi sektor, Indeks Tenaga menambah 1.18 mata kepada 671.5; Indeks Perladangan meningkat 45.42 mata kepada 6,504.5; Indeks Perkhidmatan Kewangan susut 41.28 mata kepada 15,882.34 manakala Indeks Produk dan Perkhidmatan Perindustrian susut 0.18 mata kepada 169.97.

Jumlah dagangan di Pasaran Utama meningkat kepada 1.46 bilion saham bernilai RM1.57 bilion daripada 1.31 bilion saham bernilai RM1.77 bilion pada Rabu.

Jumlah dagangan waran sebanyak 228.98 juta unit bernilai RM41.72 juta berbanding 295.14 juta unit bernilai RM45.78 juta semalam.

Jumlah dagangan Pasaran ACE meningkat kepada 583.68 juta saham bernilai RM251.01 juta daripada 541.51 juta saham bernilai RM243.68 juta pada Rabu.

Kaunter produk dan perkhidmatan pengguna menyumbang 222.70 juta saham yang didagangkan di Pasaran Utama, produk dan perkhidmatan perindustrian (412.36 juta), pembinaan (37.38 juta), teknologi (132.18 juta), SPAC (sifar), perkhidmatan kewangan (78.13 juta), hartanah (89.33 juta), perladangan (18.75 juta), REIT (6.04 juta), dana tertutup (20,000), tenaga (203.97 juta), penjagaan kesihatan (184.92 juta), telekomunikasi dan media (24.09 juta), pengangkutan dan logistik (30.91 juta) serta utiliti (20.44 juta).


Saksi utama kes Guan Eng cuti sakit empat hari

Soal balas pembelaan terhadap Datuk Zarul Ahmad Mohd Zulkifli dalam perbicaraan rasuah projek terowong dasar laut bekas Ketua Menteri Pulau Pinang, Lim Guan Eng hari ini (10 Ogos 2022) ditangguhkan kerana saksi tidak sihat.

Pengarah Eksekutif Kanan Consortium Zenith Construction Sdn Bhd (CZC) iaitu saksi pendakwaan ke-23, dilaporkan mendapat cuti sakit.

Timbalan Pendakwa Raya Ahmad Akram Gharib berkata Zarul Ahmad menghubunginya pada sebelah pagi dan berkata dia telah diberi cuti sakit selama empat hari.

“Datuk Zarul Ahmad telah memaklumkan kepada kami pagi ini bahawa beliau telah diberi cuti sakit selama empat hari sehingga 12 Ogos.

“Jadi kami tidak dapat memanggilnya untuk hadir hari ini,” katanya.

Ahmad Akram berkata pihak pendakwaan telah mengatur dua saksi lain untuk dipanggil sebagai ganti.

Peguam Guan Eng, Gobind Singh Deo berkata pihak pembelaan tidak bersedia untuk menyoal balas kedua-dua saksi ini kerana mereka memberi tumpuan untuk menyoal Zarul Ahmad dalam pendirian.

Hakim Azura Alwi kemudian membenarkan perbicaraan diteruskan dengan kedua-dua saksi memberi keterangan dengan membacakan keterangan mereka, dan pihak pembelaan akan menjalankan pemeriksaan balas kemudian.

Pada Selasa (9 Ogos), prosiding terpaksa ditangguhkan selepas Zarul Ahmad meminta dimaafkan kerana tidak sihat dan perlu berjumpa pakar seperti dinasihatkan doktornya.

Beliau sebelum ini mengatakan bahawa tekanan darahnya meningkat dan dia berdebar-debar.

Perbicaraan bersambung.


Tawaran PN BEST bukan bulan, bintang: Calon Parlimen Titiwangsa

Calon Perikatan Nasional (PN) Parlimen Titiwangsa Dr Rosni Adam menolak dakwaan bahawa tawaran manifesto PN BEST yang diumumkan Pengerusi PN Tan Sri Muhyiddin Yassin, adalah janji bulan dan bintang, yang tidak dapat dilaksanakan.

Sebaliknya beliau berkata tawaran PB BEST adalah bersifat komprehensif dan boleh dilaksanakan serta memberi tumpuan mengenai keprihatin kerajaan kepada rakyat, dan tawaran kerajaan yang bersih dan stabil.

Menurutnya 12 tunjang yang diperkenalkan tawaran Perikatan Nasional itu merangkumi semua segmen masyarakat, termasuk wanita, anak muda, peniaga kecil dan sederhana, pendidikan dan lain-lain.

“Semua segmen masyarakat terlibat, sangat komprehensif. Cuma, jika Perikatan Nasional dipilih menjadi kerajaan pada 19 November ini, pelaksanaan itu akan diperhalusi dari segi teknikal,” katanya pada sidang media di Bilik Gerakan Utama Perikatan Nasional Titiwangsa, hari ini (8 November 2022).

Menurut Ahli Jawatankuasa Wanita Perikatan Nasional itu, tawaran yang dikemukakan itu juga menitik beratkan dapatan kajian dan cadangan daripada pakar.

Katanya, Perikatan Nasional tidak menawarkan sebuah janji bulan dan bintang, kemudian berlepas tangan dengan menganggap ‘Manifesto bukan kitab suci’.

“Apabila kita berbincang mengenai tawaran, kita perlukan sesuatu yang ‘doable’ (boleh dilaksana). KIita tidak boleh tawarkan bulan dan bintang, kemudian lepas tangan kata ‘bukan kitab suci’, tak perlu begitu.

“Sebab itu kajian mengenai tawaran Perikatan Nasional mengambil masa, dan hanya diumumkan sehari selepas penamaan calon, sebab kita perhalusi,” katanya.

Menurut Dr Rosni, belia bahkan terlibat dalam pembikian tawaran Perikatan Nasional bersama kumpulan penyelidikan dan strategi PAS.

Katanya, disebabkan itu beliau dapat meneliti proses pembikian tawaran Perikatan Nasional melalui kajian-kajian dan cadangan-cadangan.

Ditanya jika tawaran berkenaan akan memberi manfaat langsung kepada warga Titiwangsa, katanya sudah tentu memandangkan tawaran berkenaan akan membentuk polisi kerajaan jika Perikatan Nasional dipilih rakyat pada Pilihan Raya Umum ke-15 ini.

“Sudah tentu akan memberi manfaat kepada warga Titiwangsa, sebab tawaran itu adalah tawaran peringkat nasional.

“Jadi polisi yang dibangunkan secara nasional akan menyeluruh dan libatkan semua rakyat di Malaysia,” katanya.


AGC bantah cabaran peguam hentikan PRU-15

Jabatan Peguam Negara (AGC) hari ini membantah cabaran peguam Dr Syed Iskandar Syed Jaafar untuk menghentikan Pilihan Raya Umum Ke-15 (PRU-15) daripada diadakan.

Peguam Kanan Persekutuan Shamsul Bolhassan, yang mewakili Perdana Menteri sementara Datuk Seri Ismail Sabri Yaakob, Suruhanjaya Pilihan Raya (SPR) dan kerajaan, berkata pemohon gagal mewujudkan locus standi.

“Pemohon tidak menyatakan bagaimana hak dan liabiliti undang-undangnya terjejas akibat pembubaran Parlimen.

“Satu-satunya maklumat yang diberikan pemohon dalam afidavit itu ialah beliau merupakan pemilih berdaftar, mengundi pada PRU-14, dan berhak menyertai Pilihan Raya Umum,” katanya di hadapan hakim Mahkamah Tinggi Kuala Lumpur Datuk Ahmad Kamal Md Shahid, hari ini (20 Oktober 2022).

Shamsul berkata pemohon juga gagal menamakan pembuat keputusan untuk pembubaran Parlimen.

“Adalah keterlaluan dalam permohonan semakan kehakiman, pembuat keputusan mesti dinamakan sebagai responden. Kegagalan untuk menamakan pembuat keputusan sebenar menutup permohonan kebenaran untuk semakan kehakiman.

“Jika responden bukan pembuat keputusan, semakan kehakiman tidak boleh berbohong terhadap mereka dan permohonan itu sepatutnya ditolak atas alasan itu sahaja,” katanya menurut NST.

Terdahulu hari ini, SPR mengumumkan hari pengundian PRU-15 adalah pada 19 November, dengan pengundian awal (15 November), dan hari penamaan calon (5 November).

Seramai 21,173,638 pemilih layak mengundi pada PRU-15 ini yang melibatkan 222 kerusi Parlimen dan 117 kerusi Dewan Undangan Negeri (DUN) melibatkan Perlis (15 kerusi), Pahang (42) dan Perak (59), serta Sabah (satu – PRK DUN Bugaya).

Peguam Datuk Seri Gopal Sri Ram, yang mewakili Dr Syed Iskandar, berhujah bahawa Yang di-Pertuan Agong tidak diberi kuasa untuk membubarkan Parlimen melainkan permintaan dibuat kepadanya.

“Kuasa untuk membubarkan Parlimen terletak pada Yang di-Pertuan Agong mengikut Perkara 55(2) Perlembagaan. Tetapi seperti semua kuasa lain di bawah Perlembagaan dan undang-undang bertulis, baginda (raja) mesti melaksanakannya atas nasihat.

“Permintaan itu biasanya datang daripada Perdana Menteri melainkan atas sebab-sebab khas, pembubaran diminta oleh jemaah menteri yang bertindak atas kuasa Kabinet.

“Mengenai fakta kes kami, tidak ada pertikaian bahawa Perdana Menteri yang membuat permintaan pembubaran.”

Pada Jumaat, Syed Iskandar, 55, memfailkan permohonan itu bagi mendapatkan perisytiharan bahawa Ismail Sabri telah bertindak tidak munasabah apabila menggunakan kuasanya untuk meminta pembubaran Parlimen.

Beliau juga memohon perisytiharan bahawa permintaan Ismail Sabri pada 9 Oktober lalu kepada Yang di-Pertuan Agong adalah terbatal dan tidak berkuat kuasa.

Mahkamah menetapkan 28 Oktober ini untuk membuat keputusan.


Dewan Rakyat lulus RUU larangan tukar parti, dapat sokongan majoriti dua pertiga

Dewan Rakyat hari ini meluluskan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti.

Rang Undang-Undang Perlembagaan (Pindaan) (No. 3) 2022 itu diluluskan selepas undi belah bahagian dijalankan, ia mendapat sokongan majoriti dua pertiga daripada Ahli Parlimen dengan 209 undi menyokong, sementara 11 tidak hadir pada sidang Dewan Rakyat hari ini.

“Ahli-ahli yang berhormat inilah keputusannya, syabas kepada semua ahli-ahli yang berhormat yang mencatatkan sejarah hari ini.

“Undi yang bersetuju 209, sementara 11 tidak hadir… maka lebih dua pertiga undi majoriti yang bersetuju rang undang-undang ini dibacakan buat kali yang kedua sekarang,” kata Speaker Dewan Rakyat, Tan Sri Azhar Azizan Harun.

Untuk rekod, sokongan Ahli Parlimen kepada pindaan rang undang-undang ini amat penting memandangkan keperluan Fasal (3) Perkara 159 yang tertakluk kepada Fasal (4) Perkara 10 Perlembagaan Persekutuan memerlukan sokongan tidak kurang dari dua pertiga atau 148 (jumlah minimum) daripada jumlah Ahli Majlis Parlimen.

Keputusan hari ini berjaya mendapat sokongan dua pertiga majoriti daripada MP yang menyokong RUU tersebut.

Jawatankuasa Pilihan Khas ditubuhkan sebelum RUU larangan bertukar parti dibentang semalam dan sudah mengadakan tujuh siri mesyuarat dan perbincangan bermula 15 April hingga 12 Julai lepas, serta turut menerima pandangan bertulis daripada pelbagai pihak termasuk badan bukan kerajaan, ahli akademik dan parti politik.

Selain pembentangan pindaan Perlembagaan Persekutuan itu, usul Penyata Jawatankuasa Pilihan Khas Menimbang Rang Undang-Undang Perlembagaan (Pindaan) (No.3) 2022 dan Mengenai Peruntukan Larangan Ahli Dewan Rakyat Bertukar Parti turut dibentangkan untuk dibahaskan bersekali dengan rang undang-undang itu.

Bacaan ketiga juga berjaya mendapat sokongan sama selepas undi belah bahagi diadakan.


Nasib M40 masih tidak terbela?

Jika tahun lepas, bajet lebih banyak menekankan aspek pemulihan negara daripada kesan Covid-19 dan menyokong usaha transformasi ekonomi jangka panjang ke tahap lebih baik.

Memang tidak dinafikan, dalam situasi masa kini, seperti golongan B40 yang merasai keperitan hidup, golongan M40 turut terkesan dengan pandemik, malahan ada antara mereka terpaksa mencari kerja sampingan untuk menampung perbelanjaan harian.

Dalam hal ini, pemerhatian khusus turut perlu diberikan kepada golongan M40 dari semasa ke semasa bagi memastikan mereka tidak terpinggir dan tidak tergelincir menjadi golongan B40.

Sepatutnya, bantuan yang hendak diberikan juga perlu mengambil kira kedudukan kewangan dan jumlah isi rumah golongan M40 agar dapat dibuat secara telus tanpa melihat faktor gaji semata-mata kerana mereka mempunyai komitmen tinggi setiap bulan.

Adakah dengan mengurangkan kadar cukai individu pemastautin dan pemberian wang dompet digital sebanyak RM100 mencukupi untuk membantu golongan M40?

Ini kerana, rata-rata memberitahu, mereka turut terkesan dengan pandemik yang melanda negara dari segi kewangan.

Dalam pada itu, Presiden Persatuan Pengguna Pulau Pinang (CAP), Mohideen Abdul Kader, mempersoalkan bagaimana belanjawan itu boleh membantu rakyat B40 dan M40 mendepani kemelesetan ekonomi yang diramal berlaku tahun depan.

“Harga barang sedang meningkat. Nilai ringgit merosot. Pendapatan rakyat B40 dan M40 mengecut. Bunga (faedah) atas pinjaman semakin naik. Bagaimana bajet boleh meringankan sara hidup mereka? Rakyat harus bersedia.

“Kemelesetan ekonomi diramalkan tahun depan akan menjejaskan lagi sara hidup rakyat. Kerajaan perlu ambil tindakan segera untuk memperbaiki kelemahan dalam struktur dan polisi ekonomi kita,” katanya kepada FMT.

Sementara itu, Ketua Aktivis Persatuan Pengguna Islam Malaysia (PPIM), Nadzim Johan, bertegas bajet kali ini seharusnya “menyuntik semangat untuk rakyat”.

Katanya, rakyat masih dalam proses pemulihan daripada covid-19 dan kerajaan seharusnya menunjukkan keprihatinan menerusi Bajet 2023- jumlah paling besar dalam sejarah.

“Bajet seharusnya diberi keutamaan untuk rakyat ada semangat balik. Ini macam rakyat pun sudah tak ada semangat. Tak ada benda-benda yang menarik (khusus untuk mereka).

“Mungkin aspek ini boleh dikaji balik, mungkin boleh (buat) tambahan untuk diberi kepada orang ramai membentuk hati dan keterujaan semula (untuk bina hidup). Pada saya (perincian bajet) ini tak berapa cukup,” katanya.


Rafizi yakin kerajaan tak jatuh selepas PRN enam negeri

Kerajaan campuran yang terbentuk ketika ini tidak akan mudah dijatuhkan selepas enam Pilihan Raya Negeri (PRN) nanti, kata Rafizi Ramli.

Timbalan Presiden PKR itu berkata tidak mudah untuk menjatuhkan kerajaan campuran yang diterajui Perdana Menteri Datuk Seri Anwar Ibrahim, malah mendakwa memiliki data Selangor dan Pulau Pinang akan kekal menjadi kubu kuat Pakatan Harapan (PH).

“Esok atau Khamis kita akan tunjuk data kita yang menunjukkan dakwaan PN (Perikatan Nasional) tidak berasas kononnya Selangor, Pulau Pinang akan jatuh dan ada gelombang pemuda.

“Secara logik bagaimana kerajaan persekutuan boleh jatuh selepas PRN. Undi tak percaya tak berlaku…lompat parti tak boleh,” katanya dipetik laporan FMT.

Rafizi mengulas berhubung ramalan PN mampu membuat kejutan di negeri yang dianggap kubu utama PH.

Dalam pada itu, Rafizi memaklumkan setakat ini perbincangan agihan kerusi antara Pakatan Harapan (PH) dan Barisan Nasional (BN) bagi enam negeri mencapai 98%.

Beliau berkata, ada beberapa kerusi yang mempunyai pertindihan dan akan dimuktamadkannya.

Terdahulu, Timbalan Presiden PAS, Datuk Seri Tuan Ibrahim Tuan Man menjangkakan PRN yang membabitkan enam negeri tidak lama lagi mampu menggugat kerajaan pusat pimpinan Anwar.

Katanya, PRN kali ini amat unik dan boleh menggugat kerajaan pusat jika PN yang ditunjangi oleh PAS dan Bersatu mampu memperolehi kemenagan di lima daripada enam negeri.

“Jika kita dapat pertahankan Kelantan, Terengganu, Kedah dan tawan Selangor, Negeri Sembilan, insya-Allah kerajaan pusat akan tergugat dan tidak mustahil akan jatuh,” katanya yang dipetik portal Harakah Daily.


PM tak hadir Mesyuarat Ketua Kerajaan Komanwel, Menteri Luar ganti

Mesyuarat Ketua Kerajaan Komanwel (CHOGM) sepatutnya diwakili ketua sesebuah kerajaan, bagaimanapun sebaliknya Malaysia hanya menghantar Menteri Luar Datuk Seri Saifuddin Abdullah sebagai wakil negara.

Kebiasaannya, CHOGM akan dihadiri ketua-ketua kerajaan Komanwel seluruh dunia tetapi Perdana Menteri (PM) Datuk Seri Ismail Sabri tidak menghadiri mesyuarat yang berlangsung di Kigali, Rwanda mulai hari ini sehingga Sabtu.

Dalam satu kenyataan Wisma Putra, CHOGM kebiasaannya diadakan setiap dua tahun sekali, namun, mesyuarat ke-26 yang sepatutnya pada 2020 lalu ditunda kerana isu Covid-19.

“Tema kali ini adalah ‘Delivering A Common Future: Connecting Innovating, Transforming’ yang relevan dengan situasi semasa komuniti global kini berdepan pasca pandemik,” jelasnya.

Bagaimanapun, bekas PM Datuk Seri Najib Razak yang terpalit dengan skandal kewangan terbesar dunia, 1Malaysia Development Berhad (1MDB) juga tidak hadir mesyuarat CHOGM di London pada 2018.

Najib semasa tidak dapat hadir ke mesyuarat tersebut berkata mahu memberi tumpuan lebih kepada situasi dalam negara sejurus pembubaran mengejut sidang Dewan Rakyat yang membawa kepada Pilihan Raya Umum Ke-14 (PRU-14) pada 9 Mei 2018.

Mengulas lanjut, Wisma Putra bagaimanapun tidak memberi penjelasan berhubung isu ketidakhadiran CHOGM kali ini yang dianggap platform penting Malaysia di pentas Komanwel.

Sebaliknya, ia memaklumkan bahawa kesemua pemimpin dari 54 negara itu membincangkan kesan Covid-19 mengakibatkan jurang ketara pengagihan kekayaan dan akses kesihatan.

“Ketua-ketua kerajaan turut akan bertukar pendapat mengenai cabaran semasa yang boleh menjejaskan Keluarga Komanwel ke arah pembangunan lebih mapan,” kata Wisma Putra.

Mereka juga jelasnya, akan membincangkan perkembangan politik dan ekonomi serta perihal urus tadbir kerajaan dan kedaulatan undang-undang selain isu belia serta teknologi inovasi.

Deklarasi Kigali pada hari terakhir bakal diterbitkan mengenai Reformasi Penjagaan dan Perlindungan Kanak-kanak serta Perbandaran Lestari yang akan diperakui oleh semua pemimpin.

Sepanjang persidangan itu, Saifuddin dijangka bermesyuarat dua hala dengan rakan sejawat bagi membincangkan isu berkepentingan bersama serta bertemu rakyat Malaysia di Rwanda.

Malaysia menjadi ahli Komanwel selepas kemerdekaan pada 1957 dan pernah menganjurkan CHOGM Ke-11 pada 1989 yang memperakui Deklarasi Langkawi mengenai Alam Sekitar.


‘PAS tiada masalah parti lain bersama MN, asalkan bukan DAP’

Ketua Pemuda PAS, Ahmad Fadhli Shaari menegaskan tidak ada masalah jika parti lain turut dijemput untuk menyertai Muafakat Nasional (MN) asalkan jemputan itu tidak melibatkan DAP dalam kerjasama itu.

Ahmad Fadhli yang juga Ahli Parlimen Pasir Mas itu menyangkal dakwaan Timbalan Presiden UMNO, Datuk Seri Mohamad Hasan yang kononnya mahu menjaga hati rakan parti itu apabila tidak membuat jemputan kepada parti luar lain untuk menyertai kerjasama tersebut sebelum ini.

“Sebenarnya, tiada sebarang masalah untuk mengajak parti-parti yang disebutkan tadi untuk bersama Muafakat Nasional.

“Asal saja mereka sudi memutuskan hubungan dengan DAP yang dilihat menjadi tulang belakang sebenar di dalam Pakatan Harapan.

“Soalnya, sanggupkah mereka? Tidak ada sesiapa pun di dalam PAS akan tersinggung jika pihak-pihak ini tiba-tiba memohon untuk menyertai Muafakat Nasional apabila mereka bermufarakah dengan DAP,” katanya dalam satu hantaran di Facebook menjawab kepada kenyataan Mohamad.

Terdahulu, Mohamad memberi alasan mahu menjaga hati PAS apabila tidak pernah mengajak PKR, Amanah, PUTRA ataupun Pejuang untuk menyertai MN, walaupun mereka juga sebahagian dari ummah yang berkepentingan.

Dalam pada itu, Fadhli juga menasihati UMNO supaya belajar untuk bertolak ansur dan tidak terlalu mementingkan diri semata-mata kerana kumpulan tertentu yang sedang bergelut dengan kes mahkamah.

“Jika masing-masing membelek kronologi demi kronologi, sampai bilapun kita tidak akan bersepakat.

“Hakikatnya, UMNO perlu belajar menerima PPBM dan tentu sekali, Bersatu juga perlu belajar untuk menerima UMNO. Jika tidak, muafakat ummah seperti yang diangkat oleh Tan Sri Presiden PAS (Abdul Hadi Awang) itu tidak akan berjaya,” ujarnya lagi.

Ujarnya lagi, UMNO jangan terlalu bongkak dengan menjadikan Pilihan Raya Negeri (PRN) Melaka sebagai kayu pengukur untuk mereka meraih kemenangan besar yang sama dalam pilihan raya umum nanti.

“Yakinkah UMNO berdasarkan perkembangan di Melaka, jika ia diaplikasikan ke seluruh negara, dapat menang besar sebagaimana di Melaka?

“Bagaimana jika di dalam pilihanraya umum nanti, pengundi bukan Melayu keluar beramai-ramai sehingga menjadikan ‘turn out’ mencapai 75% misalnya, bolehkah UMNO dan Barisan Nasional menang jika berlaku pula pertembungan tiga penjuru?” soalnya lagi.


Tuan Ibrahim dedah UMNO mahu bolot banyak kerusi, beri PAS 4 kerusi sahaja

Rundingan pembahagian kerusi di Johor sebelum ini antara UMNO dengan PAS ketika menjadi pembangkang tidak berjaya, dedah Timbalan Presiden PAS Datuk Seri Tuan Ibrahim Tuan Man.

Tuan Ibrahim berkata semasa bersama dalam perbincangan Muafakat Nasional (MN), PAS hanya akan diberi empat kerusi di Johor sementara kebanyakkan kerusi lain dibolot UMNO dengan parti komponennya dalam Barisan Nasional (BN).

Jelasnya, PAS dengan UMNO sebelum ini sudah berbincang berhubung pembahagian kerusi di Johor, ia dengan matlamat untuk menyekat Pakatan Harapan (PH) kembali berkuasa.

“PAS menghormati pendirian UMNO (dan BN) untuk bergerak solo. Bagi PAS, kami sudah hulurkan salam muafakat dan penyatuan ummah.

“Menawarkan empat dari 56 kerusi itu, saya fikir bukan cara baik,” katanya dipetik laporan Malaysiakini hari ini.

Terdahulu, Pengerusi UMNO Johor, Datuk Hasni Mohammad memaklumkan bahawa parti itu menawarkan empat kerusi boleh menang kepada PAS.

Namun, Hasni mendakwa PAS menolak tawaran diberi UMNO itu kerana Bersatu sebaliknya menawarkan 15 kerusi untuk PAS tandingi.

Menurut Tuan Ibrahim, PAS menuntut kerusi yang dimiliki pembangkang, khususnya Parti Amanah.

“Tawaran itu bagi memperkukuhkan muafakat dan penyatuan ummah. Ia bagi memastikan PH tidak kembali berkuasa di Johor,” katanya.

Sementara itu Tuan Ibrahim berkata Perikatan Nasional (PN) akan turun dengan segala kekuatan yang ada bagi menghadapi Pilihan Raya Negeri (PRN) Johor selepas UMNO membuat keputusan untuk bergerak solo.

“PAS akan adakan perbincangan dalam masa terdekat dengan semua parti dalam PN bagi menyusun strategi menghadapi PRN ini,” katanya.

Semasa Pilihan Raya Umum Ke-14 (PRU-14) lalu, PAS meletakkan calon di 40 kerusi namun hanya memenangi satu daripadanya.


Semua pusat pengundian ditutup jam 6 petang, pengiraan bermula

Proses pengundian Pilihan Raya Negeri (PRN) Johor, yang bermula 8 pagi tadi, tamat selepas 1,021 pusat mengundi ditutup sepenuhnya pada jam 6 petang ini.

Sejurus selepas pusat pengundian ditutup, kesemua peti undi dari 4,638 saluran dibawa ke 56 pusat penjumlahan undi sebelum keputusan rasmi PRN Johor diumumkan malam ini, lapor Bernama.

Sebanyak 36,729 kertas undi pos dikeluarkan Suruhanjaya Pilihan Raya (SPR) manakala kira-kira 87 peratus atau 18,625 pengundi yang terdiri daripada anggota polis, tentera dan pasangan mereka telah menunaikan tanggungjawab dengan mengundi awal pada 8 Mac lepas.

PRN Johor kali ini menyaksikan 239 calon daripada 15 parti politik bertanding merebut 56 kerusi Dewan Undangan Negeri (DUN).

Seramai 2,539,606 pengundi biasa daripada sejumlah 2,597,742 pemilih berdaftar bagi PRN kali ini layak mengundi hari ini.

Sehingga 4 petang tadi, separuh daripada jumlah pengundi biasa itu melaksanakan tanggungjawab mereka di pusat-pusat pengundian.

PRN Johor kali ini adalah pilihan raya pertama negara yang menyaksikan anak muda keluar mengundi bagi memilih wakil rakyat pilihan mereka, yang melibatkan 173,177 individu berusia 18 hingga 20 tahun.

Anak muda dibenarkan mengundi susulan Rang Undang-Undang (RUU) Perlembagaan (Pindaan) 2019 yang menurunkan had umur mengundi kepada 18 tahun dan pendaftaran pengundi automatik diluluskan pada Mac 2019.

Pada Pilihan Raya Umum ke-14 (PRU14), Pakatan Harapan (PH) mendapat mandat membentuk Kerajaan Negeri Johor selepas memenangi 36 kerusi DUN dengan DAP memperoleh 14 kerusi, Parti Amanah Negara (sembilan), PKR (lima) manakala Bersatu (lapan).

Barisan Nasional (BN) mendapat 19 kerusi manakala PAS hanya satu kerusi.

Bagaimanapun, kerajaan PH di Johor jatuh selepas Bersatu mengumumkan keluar daripada PH di peringkat Persekutuan pada 24 Feb 2020.

Susulan itu, Bersatu membentuk Perikatan Nasional (PN) yang turut disertai parti-parti di bawah BN serta PAS, sekali gus membentuk kerajaan negeri di Johor dengan 29 kerusi.


Pematuhan SOP semasa PRN Melaka memuaskan hati: Khairy

Kementerian Kesihatan (KKM) berpuas hati dengan pematuhan prosedur operasi standard (SOP) bagi Pilihan Raya Negeri (PRN) Melaka, kata menterinya Khairy Jamaluddin Abu Bakar.

Beliau bagaimanapun menasihatkan pemimpin politik supaya menunjukkan kepimpinan melalui teladan agar rakyat turut mematuhi SOP yang dikeluarkan.

“Secara keseluruhan, KKM melihat pematuhan SOP adalah baik namun malangnya ada juga yang tidak patuh seperti pemimpin dan ahli politik. Sepatutnya mereka (pemimpin dan ahli politik) menunjukkan teladan yang baik.

“Sepatutnya mereka ini lebih memahami dan mungkin apabila ke lapangan, minta kurangkan pegawai pengiring. Apabila terlalu ramai orang yang mengiring seseorang pemimpin itu, susah untuk menjaga jarak fizikal,” katanya lapor Bernama.

Terdahulu, Khairy dijemput menjadi tetamu program Selamat Pagi Malaysia di TV1 hari ini.

Suruhanjaya Pilihan Raya menetapkan tarikh mengundi PRN Melaka pada 20 Nov dan undi awal pada 16 Nov susulan pembubaran Dewan Undangan Negeri Melaka pada 4 Okt lepas selepas empat Ahli Dewan Undangan Negeri menarik sokongan terhadap Ketua Menteri Datuk Seri Sulaiman Md Ali.

Sementara itu, mengenai kira-kira 40 peratus individu yang tidak hadir selepas menerima janji temu vaksinasi dos penggalak COVID-19, Khairy berkata KKM akan meningkatkan komunikasi untuk memastikan kesemua penerima janji temu dos itu hadir menerima suntikan.

Beliau berkata bukti bahawa dos penggalak itu selamat digunakan akan dimaklumkan kepada individu terbabit terutamanya bagi melindungi orang ramai daripada ancaman virus COVID-19.

“Kita akan pastikan mereka yang dah terima janji temu booster (dos penggalak) dapat menepati janji temu yang diberikan. Kita akan tunjukkan bukti bahawa ia selamat dan sangat digalakkan untuk melindungi terutamanya orang tua daripada kesan buruk virus,” katanya.

Beliau memaklumkan peratusan itu menerusi ciapan di Twitter rasminya semalam dan berkata jumlah kemasukan ke hospital akan meningkat sekiranya bilangan mereka yang menerima dos penggalak itu kekal rendah.


Rentas negeri, daerah untuk kerja tak perlu surat polis

Kementerian Perdagangan Antarabangsa dan Industri (MITI) memaklumkan pergerakan rentas negeri dan daerah bagi tujuan kerja tidak memerlukan surat kebenaran daripada polis.

Apa yang diperlukan hanyalah kombinasi surat dikeluarkan MITI dan surat majikan atau surat MITI dan pas pekerja, kata kementerian itu dalam laman Twitternya.

“Surat MITI ini juga tidak perlu dicop oleh PDRM. Rakan sekerja kami di PDRM dan Majlis Keselamatan Negara (MKN) juga maklum,” kata kenyataan itu.

Kenyataan itu menyusul selepas orang ramai terutama pekerja sektor swasta keliru dengan pengumuman Menteri Kanan (Keselamatan), Datuk Seri Ismail Sabri Yaakob yang berkata, semua aktiviti rentas negeri dan daerah tanpa kebenaran PDRM di seluruh negara tidak dibenarkan, berkuat kuasa hari ini hingga 6 Jun.

Sepanjang tempoh Perintah Kawalan Pergerakan (PKP) yang sedang dilaksanakan ketika ini, syarikat dan sektor ekonomi dibenarkan beroperasi dengan mematuhi prosedur operasi standard (SOP) ditetapkan.

Bagi sektor ekonomi di bawah MITI dan Kementerian Perdagangan Dalam Negeri dan Hal Ehwal Pengguna (KPDNHEP), operasi mereka disokong oleh kelulusan MITI, manakala sektor lain adalah mengikut kelulusan kementerian masing-masing.

Di kawasan PKP, kapasiti kehadiran pekerja bagi kumpulan pengurusan yang dibenarkan adalah 30 peratus, manakala pekerja bukan pengurusan tiada sekatan kapasiti.

Surat Covid-19 Intelligent Management System (CIMS) sedia ada juga boleh digunakan asalkan ia adalah sahih, namun MITI menyarankan pekerja memuat turun surat baharu untuk mengelakkan sebarang isu dengan pihak berkuasa.

Turut tidak perlu mendapat kebenaran polis ialah mereka yang perlu mendapatkan rawatan atau temu janji dengan hospital atau klinik, termasuk pesakit kanser dan buah pinggang.

Apa yang perlu dilakukan adalah mengemukakan kad temu janji sekiranya ditahan pada sekatan jalan raya.


Letupan berdekatan sekolah di Kabul akibatkan 6 terbunuh

Enam maut manakala 11 lagi cedera dalam insiden letupan berkembar di kawasan Dasht-e-Barchi, di Kabul, Afghanistan pada Selasa, kata jurucakap polis Kabul Khalid Zadran.

“Kejadian berlaku berdekatan sekolah Abdul Rahim Shahid pada 10.00 pagi waktu tempatan hari ini, enam terbunuh dan 11 yang lain cedera,” ciap Zadran di akaun Twitternya, lapor Xinhua menurut laporan Bernama.

Beliau berkata mangsa terdiri mereka yang bermazhab Syiah namun, maklumat lanjut tidak didedahkan.

Sehingga kini, tiada kumpulan atau individu mengaku bertanggungjawab ke atas serangan itu.


Cemas anak dilarikan penganggur curi kereta mahu balik kampung

Seorang peniaga berdepan detik cemas selepas anak lelakinya dilarikan oleh seorang penganggur yang mencuri keretanya di Felda Hilir Satu di Kuantan, yang didakwa mahu digunakan untuk pulang ke kampung, sebelum lelaki itu ditahan.

Ketua Polis Daerah Kuantan ACP Wan Mohd Zahari Wan Busu bagaimanapun berkata kanak-kanak berusia sembilan tahun itu, diturunkan di tepi Jalan Kuantan-Maran dan diambil oleh ibunya yang mengejar kereta Perodua Alza miliknya itu, dengan menaiki kereta kawannya.

Kejadian berlaku pada 6.30 petang semalam, semasa mangsa yang merupakan anak kedua daripada tiga beradik didakwa mengikut ibunya berusia 34 tahun ke rumah rakannya di felda itu, dan ditinggalkan dalam kenderaan yang tidak dimatikan enjin selama beberapa minit.

“Ibu mangsa mendakwa jiran rakannya memaklumkan kereta itu telah dilarikan seorang lelaki, menyebabkan mereka bergegas mengejar suspek. Suspek telah menurunkan kanak-kanak itu beberapa kilometer dari lokasi kejadian dan terus melarikan kenderaan,” katanya menurut Bernama.

Wan Mohd Zahari berkata suspek berusia 35 tahun yang tidak bekerja itu, akhirnya berjaya ditahan oleh pasukan kereta peronda polis Ibu Pejabat Polis Daerah (IPD) Maran.

Siasatan awal mendapati suspek yang mempunyai satu rekod kesalahan lampau berkaitan dadah, melarikan kereta itu, kerana mahu pulang ke kampung di Mentakab, Temerloh.

Siasatan lanjut dijalankan mengikut Seksyen 379A Kanun Keseksaan yang memperuntukkan hukuman penjara tidak lebih tujuh tahun dan boleh dikenakan denda, jika sabit kesalahan.

Pada sidang media di IPD Kuantan hari ini, Wan Mohd Zahari berkata polis menumpaskan ‘Geng Padil’ yang dipercayai aktif menyamun sekitar bandar raya ini sejak Mei lepas, dengan penahanan dua lelaki warga tempatan baru-baru ini.

Suspek berusia 22 dan 29 tahun itu yang dipercayai mulai aktif sejak Mei lepas, ditahan dalam serbuan di Jalan Batu Hitam, Beserah pada Rabu lepas semasa menaiki kereta Perodua Kancil yang dilaporkan dicuri pada 2 Jun lepas.

“Mereka dipercayai melakukan jenayah itu dengan mencari mangsa yang berjalan seorang diri, sebelum mengugut mereka dengan menggunakan parang untuk menyerahkan wang tunai dan barangan berharga,” katanya.

Wan Mohd Zahari berkata suspek dipercayai terlibat dengan lima kes jenayah termasuk samun, curi kenderaan, dan pecah kedai, dengan anggaran kerugian sekitar RM10,000.

Kedua-dua suspek yang didapati positif dadah kini direman sehingga Ahad ini.


Penjaga SPA mengaku tidak bersalah abai, buang mayat bayi

Seorang penjaga spa mengaku tidak bersalah di dua mahkamah berasingan di Klang hari ini atas dua pertuduhan, membabitkan pengabaian kanak-kanak di bawah peliharaannya dan menyembunyikan kelahiran secara rahsia dengan membuang mayat seorang bayi pada minggu lepas.

Chong Kim Fui, 43, sebagai orang yang mempunyai pemeliharaan terhadap seorang kanak-kanak lelaki bernama Chong Yi Sing (tidak daftar kelahiran), telah mengabaikan kanak-kanak itu dengan cara memberi minum susu dan membiarkannya sehingga menyebabkan kanak-kanak itu sesak nafas.

Kim Fui membuat pengakuan itu, sebaik pertuduhan dibacakan oleh juru bahasa dalam Bahasa Mandarin terhadapnya di hadapan Hakim Noridah Adam di Mahkamah Sesyen Klang, lapor Bernama.

Kim Fui didakwa melakukan kesalahan itu di sebuah kondominium, Jalan Batu Tiga Lama, Klang pada 6 April 2022, jam lebih kurang 3 petang hingga 8 malam.

Dia dituduh di bawah Seksyen 31 (1)(a) Akta Kanak-Kanak 2001 (Akta 611) yang boleh di hukum di bawah Seksyen 31 (1) Akta yang samam dan jika sabit kesalahan boleh dikenakan denda maksimum RM50,000 atau penjara tidak lebih 20 tahun atau kedua-duanya.

Pada prosiding itu, Timbalan Pendakwa Raya Ahmad Faiz Abd Raoff mencadangkan kepada mahkamah untuk menetapkan wang jaminan RM20,000 dengan seorang penjaminm dan tertuduh diminta untuk tidak menganggu saksi kes itu.

Kim Fui yang tidak diwakili peguam bagaimanapun memohon agar jumlah itu dikurangkan memandangkan dia hanya mempunyai pendapatan sekitar RM2,000 ke RM3,000 sebulan.

Hakim Noridah menetapkan ikat jamin sebanyak RM10,000 dengan seorang penjamin, dengan syarat tertuduh perlu melapor diri di balai polis berhampiran sebulan sekali dan tidak mengganggu saksi-saksi lain. Kes akan disebut semula 30 Mei nanti.

Manakala di Mahkamah Majistret Klang, Kim Fui membuat pengakuan tidak bersalah atas tuduhan menyembunyikan kelahiran dengan membuang mayat seorang bayi pada Khamis lepas, sebaik pertuduhan dibacakan di hadapan Majistret P.Sarulatha.

Mengikut pertuduhan, Kim Fui didakwa dengan sengaja menyembunyikan kelahiran secara rahsia dengan membuang mayat seorang bayi yang dilahirkan oleh seorang wanita warga asing, yang mana bayi itu telah mati selepas dilahirkan.

Dia dituduh melakukan kesalahan itu pada 7 April 2022 di tempat pembuangan sampah di kondominium, Jalan Batu Tiga Lama, Klang pada jam 4 pagi.

Kim Fui ituduh melakukan kesalahan itu di bawah Seksyen 318 Kanun Keseksaan, yang mana boleh dihukum di bawah Seksyen yang sama dan jika sabit kesalahan dia boleh dipenjara maksimum dua tahun atau denda atau kedua-duanya.

Timbalan Pendakwa Raya Nuruljannah Aimi (repeat Nuruljannah) mencadangkan tertuduh diikat jamin sebanyak RM20,000 dengan seorang penjamin dan meminta tertuduh melaporkan diri ke balai polis berhampiran.

Peguam Lau Yih Ying yang mewakili tertuduh, meminta agar wang jaminan dikurangkan kepada RM3,000 dan memohon sebulan sekali untuk anak guamnya melaporkan diri di balai polis sekiranya ada keperluan.

Mahkamah menetapkan wang jaminan RM4,000 dengan seorang penjamin dan perlu melapor diri sebulan sekali di balai polis berhampiran. Kes di sebut semula pada 30 Mei nanti.

Media sebelum ini melaporkan, polis telah menahan seorang wanita warga asing dan teman lelakinya pada Khamis, susulan penemuan mayat bayi lelaki yang dianggarkan berusia empat bulan di tempat pembuangan sampah, di sebuah kondominium di Klang.


Isu tukar Ketua Menteri: UMNO ‘tebuk atap’ rumah UMNO Melaka

Perikatan Nasional (PN) mengibaratkan tindakan menukar Ketua Menteri Melaka, Datuk Seri Sulaiman Md Ali tanpa sebab, seperti mendirikan sebuah kerajaan ‘tebuk atap’ atau ‘pintu belakang’.

Namun, apa yang menariknya ialah tindakan ‘menebuk atap’ itu dilakukan ‘penghuni rumah itu sendiri’ iaitu UMNO, apabila mahu menukar Sulaiman yang juga Ahli Dewan Undangan Negeri (ADUN-UMNO) Lendu.

Sehubungan itu PN Melaka mempersoalkan kewajaran Sulaiman ditukar memandangkan beliau kini dilihat telah mula diterima rakyat.

Pengerusi PN Melaka yang juga Ketua Pembangkang Dewan Undangan Negeri (DUN), Dr Mohd Yadzil Yaakub berkata, tindakan itu tidak ubah seperti mendirikan kerajaan negeri ‘pintu belakang’ atau ‘tebuk atap’.

“Sekarang adalah masa untuk kita sebagai wakil rakyat bekerja menyelesaikan masalah dan bukan lagi memikirkan soal siapa yang berkuasa. Kita boleh lihat Ketua Menteri sekarang sudah diterima rakyat.

“Kita tidak mahu masuk campur pertelingkahan dalaman Barisan Nasional (BN). Sekiranya menjadi kenyataan, seolah-olah mereka ini lebih mementingkan kuasa berbanding bekerja untuk rakyat.

“Orang mungkin akan kata ‘tebuk atap’ atau ‘pintu belakang’ kerana tindakan ini lebih kurang sama sahaja, bezanya perebutan ini daripada parti yang sama. Saya sendiri tidak tahu apa agenda mereka untuk menggantikan kepimpinan yang baharu,” katanya menurut Utusan.

Ketika ini, Melaka ditadbir sepenuhnya oleh kerajaan BN dengan barisan Exconya terdiri daripada ADUN BN.

BN Melaka mempunyai 21 kerusi daripada 28 kerusi di Dewan Undangan Negeri (DUN). Ini diikuti Pakatan Harapan (PH) dengan lima kerusi dan PN dengan dua kerusi.

Semalam, Presiden UMNO Datuk Seri Ahmad Zahid Hamidi mengesahkan peletakan jawatan Sulaiman selepas pelbagai spekulasi berhubung kemelut politik dalaman parti di negeri tersebut kebelakangan ini.

Zahid berkata Sulaiman menyerahkan surat itu ketika pertemuan di Parlimen, kelmarin.

Sumber UMNO pula memberitahu Agenda Daily bahawa Pengerusi Badan Perhubungan UMNO Negeri Melaka, Datuk Seri Ab Rauf Yusoh bakal mengangkat sumpah Ketua Menteri yang baharu.

Ab Rauf bakal KM Melaka ke-14


BN kena berunding dengan parti dalam kerajaan bubar Parlimen: Nazri

Tindakan pembangkang yang tidak menyokong usul kerajaan baru-baru ini Dewan Rakyat seakan memberi isyarat mahu pilihan raya umum ke-15 (PRU-15) diadakan segera.

Veteran UMNO, Datuk Seri Nazri Aziz mengulangi sekali lagi pendirian tindakan pembangkang itu tidak menghormati memorandum persefahaman (MoU) yang dimerterai dengan kerajaan dan menggesa Barisan Nasional (BN) berbincang dalam parti kerajaan untuk membubarkan Parlimen.

Jelas Nazri, apabila ada persetujuan bersama perkara tersebut boleh dibawa menghadap Yang di-Pertuan Agong dan terpulang kepada budi bicara untuk menentukannya.

“Apabila usul dibentang, ia tetap dilanggar walaupun kita sudah berpegang pada MoU. Mereka ini seperti mahukan pilihan raya berlangsung segera.

“Jadi BN harus membuat keputusan dan berunding dengan parti-parti yang membentuk kerajaan. Bila ada persetujuan, seterusnya jumpa dengan Yang di-Pertuan Agong kerana bagindalah yang akan membuat keputusan nanti,” katanya dipetik laporan BH.

Nazri menafsir tindakan pembangkang di Dewan Rakyat tersebut bertujuan untuk menghilangkan majoriti yang ada kepada Perdana Menteri Datuk Seri Ismail Sabri Yaakob.

“Pertamanya, pembangkang sepatutnya memaklumkan kepada kerajaan dan kementerian berkenaan untuk mendengar dan melaksanakan libat urus sekiranya perlu. Namun sebaliknya berlaku malah Ahli Parlimen BN sendiri terkejut ini akan terjadi kerana kita yakin rang undang-udang ini akan diluluskan dan tidak akan berlaku penolakan.

“Kedua, apa tujuan pembangkang melakukan perkara sehingga ia membawa kepada kekalahan dalam pengundian di Dewan Rakyat. Saya fikir ini bertujuan menghilangkan majoriti yang ada kepada Perdana Menteri,” katanya lagi.

Terdahulu semasa di Dewan Rakyat pembangkang meminta undi belah bahagian dijalankan bagi usul lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) dan menyebabkan kerajaan gagal meluluskan usul tersebut selepas tidak mendapat sokongan mencukupi.

Usul yang dibentang Menteri Dalam Negeri Datuk Seri Hamzah Zainudin itu tidak diluluskan setelah melalui undi belah bahagian, yang menyaksikan 84 Ahli Parlimen (MP) bersetuju manakala 86 (pembangkang) lagi tidak bersetuju.

Yang Dipertua Dewan Rakyat Tan Sri Azhar Azizan Harun ketika mengumumkan keputusan undi itu berkata seramai 50 MP tidak hadir.


Gagal tangani Covid-19, kini kerajaan PKR Selangor gagal pelihara hutan simpan

Bukan sahaja gagal menangani kes penularan Covid-19 tetapi kini kerajaan Selangor yang diterajui parti PKR nampaknya juga gagal memelihara hutan simpan yang sepatutnya dipelihara.

Pendedahan keputusan menyahwarta kawasan hutan simpan Kuala Langat Utara seluas 536.7 hektar pada 5 Mei 2021 mengejutkan ramai pihak, sehingga Presiden PKR, Datuk Seri Anwar Ibrahim sendiri pun terkejut dan mahu memanggil Menteri Besarnya, Datuk Seri Amirudin Shari untuk memberi penjelasan.

Ketika kerajaan Selangor dipimpin PKR sepatutnya menumpukan kepada isu menangani krisis kesihatan yang meningkat di negeri tersebut, nampaknya mereka lebih berminat untuk merobek kehijauan dan kekayaan sumber alam semulajadi demi kepentingan pihak tertentu.

Isu berhubung menyahwarta tersebut hanya diketahui hanya didedahkan ketika sesi soal jawab sidang DUN Selangor semalam.

Penyahwartaan itu dibuat setelah keputusan dicapai pada Majlis Mesyuarat Kerajaan Negeri (MMKN) ke-17/2021 pada 5 Mei lepas yang disahkan oleh MMKN ke-18 pada 19 Mei, membabitkan 536.70 hektar kawasan di bawah Seksyen 12, Enakmen (Pemakaian) Akta Perhutanan Negeri Selangor 1985.

Pada bulan Mac tahun lalu, Amirudin memaklumkan dua syarikat telah mencadangkan untuk membangunkan kawasan Hutan Simpan Kekal Kuala Langat Utara, iaitu Titian Jutaria Sdn Bhd dan Menteri Besar Incorporated Selangor (MBI Selangor).

Dua pertubuhan bukan kerajaan (NGO), Gabungan Pertahankan Hutan Simpan Kuala Langat Utara (PHSKLU) dan Tindakan Pemuda untuk Hutan Malaysia (MyHutan) membantah tindakan kerajaan negeri tesebut dengan menyifatkannya ia melanggar hak Orang Asli yang tinggal di kawasan itu.

“Gabungan PHSKLU mengecam keras keputusan kerajaan negeri Selangor, yang diketuai oleh Menteri Besar Amirudin Shari untuk menyahwarta kawasan hutan simpan Kuala Langat Utara seluas 536.7 hektar pada 5 Mei 2021.

“Kami mengecam kurangnya rundingan awam dengan pihak berkepentingan dan kurangnya informasi terperinci mengenai proses dan hasil inkuiri awam mengenai penyahwartaaan hutan simpan berkenaan,” kata kumpulan itu dalam satu kenyataan hari ini.

Sementara itu, Parti Sosialis Malaysia (PSM) pula mencadangkan usul undi tidak percaya dibawa terhadap Amiruddin sekiranya gagal membatalkan penyahwartaan hutan simpan tersebut.

Dalam satu kenyataan hari ini, Ketua Biro Krisis Alam Sekitar dan Iklim PSM Dr Darren Ong Chung Lee berkata Amirudin tidak menghormati resolusi sebulat suara oleh Dewan Undangan Negeri Selangor pada November tahun lalu untuk melindungi hutan tersebut.

Amirudin sepatutnya berundur lebih awal lagi kerana gagal menangani isu penularan Covid-19 dan lebih berminat menyalahkan kerajaan pusat ekoran peningkatan jangkitan kes di negeri tersebut.

Untuk rekod, Selangor mencatat rekod jangkitan kes Covid-19 harian tertinggi berbanding negeri-negeri lain dan menjadi penyumbang utama kepada kes kumulatif virus tersebut.

Bagaimanapun, memandangkan Amirudin wakil dari PKR, tiada sebarang gesaan dibuat terhadapnya untuk berundur.


AS buka semula kedutaan di Baitulmaqdis, bantu Palestin AS$5.5 juta

Amerika Syarikat (AS) akan membuka semula kedutaannya di Baitulmaqdis, serta menjalin kembali hubungan dengan rakyat Palestin, kata Setiausaha Negara Anthony Blinken.

Kenyataannya menyusul pertemuan dengan Presiden Palestin Mahmoud Abbas di Ramallah dalam lawatan rasmi ke wilayah yang diduduki secara haram oleh rejim Zionis Israel.

Pada masa sama Blinken berkata AS akan memberi bantuan kewangan kecemasan sebanyak AS$5.5 juta bagi membantu memulihkan semula Semenanjung Gaza dan AS$32 juta kepada prtubuhan bantuan antarabangsa.

“Kami akan terus menentang sebarang amalan unilateral yang menyebabkan berlakunya keganasan antara Israel dan Palestin,” katanya.

AS memindahkan kedutaanya di Tel Aviv pada Mei 2018 ketika pentadbiran Donald Trump selepas mengumumkan Baitulmaqdis sebagai ibu negara Israel yang baharu pada tahun sebelumnya.

AS sebelum itu hanya mempunyai pejabat konsulat di Baitulmaqdis Timur. Tindakan membuka kedutaan di Baitulmaqdis menimbulkan bantahan rakyat Palestin serta negara Islam, tetapi tidak dipedulikan.

Palestin juga dilaporkan sudah mengemukakan bantahan kepada Mahkamah Keadilan Antarabangsa (ICJ) berhubung langkah AS membuka kedutaan di Baitulmaqdis dengan mendakwa tindakan itu melanggar perjanjian antarabangsa.

ICJ berkata, bantahan Palestin dibuat berdasarkan Konvensyen Vienna 1961 berkaitan hubungan diplomatik iaitu pembukaan kedutaan mesti dibuat di sebuah negara yang merdeka, sedangkan Baitulmaqdis dikawal secara ketenteraan oleh rejim Israel, dan kependudukannya juga dipertikai. – Agensi


Bantu rakyat hadapi inflasi, potong gaji pemimpin negara dan GLC

Kerajaan digesa mengambil langkah segera bagi meringankan beban rakyat yang semakin terhimpit dengan kenaikan harga harga barang.

Tidak adil kepada rakyat sahaja yang terpaksa berdepan kesan inflasi tetapi pemimpin negara dan syarikat berkaitan kerajaan (GLC) terus menikmati gaji yang tinggi serta pelbagai elaun lain.

Naib Presiden Parti Gerakan, Baljit Singh menyuarakan pendirian agar kerajaan turut bersolidariti dengan rakyat yang sedang menghadapi peningkatan kenaikan harga barang dan menggesa langkah memotong gaji pemimpin negara terdiri daripada Perdana Menteri; Menteri-menteri Kabinet; wakil rakyat dan pemimpin GLC.

Malah jelas beliau, ketika ini adalah masa yang tepat untuk para pemimpin negara berkenaan tanpa mengira latar belakang politik bersama-sama rakyat kebanyakan dalam mendepani kenaikan harga barang makanan.

“Semua wang daripada gaji dan elaun yang dipotong itu boleh disalurkan semula kepada rakyat dan usaha ini perlu dilakukan segera bagi mengelak negara terjerumus dalam krisis sosial dan kemanusiaan yang lebih buruk,” katanya dalam kenyataan hari ini.

Harga barangan dijangka naik di luar kawalan bermula 1 Julai ini selepas kerajaan memutuskan untuk tidak lagi meneruskan kawalan harga siling untuk ayam mentah dan telur ayam bermula 1 Julai ini.

Tambah Baljit, para pemimpin negara juga ketika ini sedang diadili oleh rakyat berhubung bagaimana cara mereka dalam menangani krisis kenaikan harga barang yang meresahkan majoriti rakyat.

Isu kenaikan harga barang terus meresahkan orang ramai, malah pengguna termasuk peniaga terpaksa berdepan dengan peningkatan harga barang yang mendadak.

Semalam, Perdana Menteri, Datuk Seri Ismail Sabri Yaakob, mengumumkan tambahan bayaran RM50 dan RM100 kepada penerima BKM selepas mengambil kira cabaran kos sara hidup dan kenaikan harga barang makanan ketika ini.

Perdana Menteri berkata, kerajaan mengambil keputusan menyalurkan bantuan tunai tambahan itu kepada golongan B40, masing-masing RM100 bagi isi rumah dan RM50 untuk individu bujang.

Jelas Ismail Sabri, setiap penerima bakal menerima sehingga RM500 mengikut kategori kelayakan BKM masing-masing dengan bantuan tunai tambahan dibayar bersekali dalam bayaran Fasa 2, membabitkan peruntukan tambahan bernilai RM630 juta.


Armada Bersatu lapor polis maklumat siasatan bocor melibatkan Menteri UMNO

Sayap pemuda Bersatu membuat laporan polis hari ini bagi menyiasat melibatkan dakwaan seorang Menteri UMNO berkaitan siasatan yang dijalankan Suruhanjaya Pencegahan Rasuah Malaysia (SPRM).

Laporan Armada Bersatu itu memohon supaya siasatan dibuka terhadap Menteri di Jabatan Perdana Menteri (Undang-undang dan Pembaharuan Institusi) Azalina Othman Said berhubung surat yang dihantar kepada pasukan peguam Datuk Seri Najib Razak.

Surat tular tersebut didakwa dihantar Azalina dengan mengatakan Hakim Datuk Mohd Nazlan Mohd Ghazali telah melanggar Kod Etika Hakim ketika mendengar perbicaraan kes SRC International Sdn Bhd bekas Perdana Menteri itu.

Laporan dibuat Penolong Setiausaha Armada Bersatu, Muhammad Faiz Rahmad di balai polis Dang Wangi, dengan diiringi Ketua Armada, Wan Ahmad Fayhsal Wan Ahmad Kamal dan beberapa pemimpin yang lain.

Menyentuh perkara itu dalam laporannya, Faiz berkata SPRM tidak mempunyai bidang kuasa untuk menyiasat dakwaan pelanggaran Kod Etika Hakim.

Justeru, katanya, adalah jelas SPRM membocorkan butiran siasatan mereka kepada Azalina sebelum perkara itu didedahkan kepada media dan blog untuk memberi tanggapan palsu bahawa Nazlan membuat penghakiman yang tidak adil dalam menjatuhkan hukuman kepada Najib dalam kes SRC.

Menurut Faiz, ini adalah konspirasi untuk mencemarkan nama baik Nazlan dan menggambarkannya sebagai seorang yang tidak jujur.

Ia juga secara langsung mempersoalkan penghakimannya terhadap Najib, dan memusnahkan kepercayaan rakyat terhadap badan kehakiman, tambahnya.

Dalam laporan polis itu juga, Faiz turut memetik dua contoh kebocoran yang dikatakan berlaku – pertama adalah sumber daripada SPRM yang mengesahkan kepada media bahawa agensi antirasuah itu telah membekukan dua akaun milik Bersatu, dengan kira-kira RM40 juta di dalamnya.


SPRM teliti dokumen dakwaan Timbalan Presiden UMNO terima rasuah

Suruhanjaya Pencegahan Rasuah Malaysia (SPRM) sedang meneliti dokumen berkaitan untuk menyiasat Timbalan Presiden UMNO Datuk Seri Mohamad Hasan yang dikatakan terlibat dalam skandal rasuah.

Pengarah Bahagian Pencegahan Pengubahan Wang Haram SPRM, Timbalan Pesuruhjaya Mohamad Zamri Zainul Abidin berkata siasatan masih dilakukan untuk tindakan susulan.

“Setakat ini SPRM sedang meneliti dokumen-dokumen berkaitan yang mengaitkan pemimpin berkenaan dengan kes rasuah.

“Kita masih belum menetapkan tarikh untuk beliau hadir ke Ibu Pejabat SPRM bagi direkod keterangan.

“Berkenaan perkara itu, ia bergantung kepada siasatan kita nanti,” katanya memetik laporan Sinar Harian, hari ini. Beliau bagaimanapun, tanpa menjelaskan siapa pemimpin kanan UMNO yang dimaksudkan.

Semalam, media melaporkan satu siasatan telah dimulakan SPRM terhadap seorang pemimpin kanan UMNO yang dikatakan menerima rasuah.

Siasatan itu dilakukan SPRM selepas satu laporan diterima agensi itu daripada Ketua Penerangan UMNO Cawangan Setapak Jaya 1A, Bahagian Setiawangsa Kuala Lumpur, Datuk Halim Rahmat baru-baru ini.

Laporan yang dibuat pada 6 April lalu meminta SPRM menyiasat dakwaan oleh sebuah portal berita yang mengaitkan tuduhan rasuah dengan Mohamad berkaitan projek pembalakan dan pajakan tanah di Negeri Sembilan sekitar 2008 hingga 2010, wajar disiasat semula selepas isu sama dibangkitkan sebuah portal berita.

Dakwaan Mohamad atau Tok Mat menerima rasuah itu pernah dibangkitkan Presiden PKR Datuk Seri Anwar Ibrahim pada April 2019 setelah Yang Dipertua Dewan Undangan Negeri Negeri Sembilan, Datuk Zulkefly Mohamad Omar mengetengahkannya.

Kes itu dilaporkan berlaku pada 2008, dengan Mohamad didakwa melanggar undang-undang perbankan selepas memindahkan RM10 juta ke London melalui pengurup wang.

Bagaimanapun, Mohamad menjelaskan pemindahan wang itu untuk tujuan pembelian pangsapuri di London dan menafikan sebarang salah laku.

Berita berkaitan: SPRM diminta siasat semula dakwaan rasuah Timbalan Presiden UMNO


Melaka, Negeri Sembilan beralih fasa, pelancongan di Langkawi dibuka

Perdana Menteri Datuk Seri Ismail Sabri Yaakob mengumumkan Melaka akan beralih ke Fasa 2 Pelan Pemulihan Negara (PPN), manakala Negeri Sembilan pula memasuki Fasa 3 – kedua-duanya bermula Sabtu ini.

Pada masa sama Perdana Menteri turut mengumumkan pembukaan semula sektor pelancongan di Pulau Langkawi kepada pelancong tempatan di bawah program gelembung perjalanan.

“Sukacita dimaklumkan, mesyuarat juga bersetuju membuka sektor pelancongan di beberapa destinasi di bawah program ‘gelembung perjalanan’ berdasarkan syarat-syarat yang ditetapkan.

“Sebagai permulaan, Pulau Langkawi dipilih sebagai projek rintis untuk dibuka kembali kepada pelancong tempatan bermula 16 September ini. Destinasi pelancongan yang lain akan dibenarkan beroperasi apabila kadar vaksinasi lokaliti mencapai 80 peratus,” katanya dalam satu kenyataan petang ini.

Perdana Menteri berkata, mesyuarat hari ini sebulat suara bersetuju agar Sidang Khas ini dikenali sebagai Jawatankuasa Khas Pengurusan Pandemik.

Katanya, Jawatankuasa Khas ini bakal membabitkan wakil daripada parti pembangkang.

“Pendekatan ini adalah antara usaha kolektif untuk membabitkan semua pemegang taruh bagi memastikan pemulihan negara berjalan seperti yang telah dirancang, seiring dengan semangat Keluarga Malaysia.

“Alhamdulillah, hari ini buat pertama kalinya selepas beberapa bulan, kadar purata kebolehjangkitan (R-naught) seluruh negara berada di bawah 1.0, dan saya yakin kita berada di landasan yang tepat ke arah pemulihan negara,” katanya.

Ismail Sabri berkata, berdasarkan unjuran data Jawatankuasa Khas Jaminan Akses Bekalan Vaksin Covid-19 (JKJAV), purata kadar vaksinasi di setiap negeri dijangka mencapai 80% bagi populasi dewasa menjelang penghujung September 2021.

Katanya, beliau percaya kadar vaksinasi 100% akan dicapai akhir Oktober 2021, sekali gus memberi perlindungan kepada Keluarga Malaysia.

“Rakyat dan seluruh Keluarga Malaysia juga perlu bersedia untuk hidup bersama Covid-19 sebagai endemik selepas Oktober apabila suntikan vaksin dijangka selesai sepenuhnya.

“Justeru, Kementerian Kesihatan Malaysia (KKM) diminta membentangkan strategi baharu pandemik dan endemik yang bersesuaian selain daripada pematuhan prosedur operasi standard semata-mata,” katanya.

Ismail Sabri berkata, beliau menyambut baik saranan mengenai usaha untuk melakukan perubahan kepada tingkah laku (behavioural change) seperti yang diumumkan KKM pada 1 September 2021.

“Keluarga Malaysia perlu sedar, akhirnya kita terpaksa hidup bersama Covid-19 seperti yang berlaku di seluruh dunia,” katanya.


Tawaran kerjasama cadangan progresif, politik bertamadun: Nazri

Pemimpin senior UMNO, Datuk Seri Nazri Aziz menyifatkan tawaran kerjasama kerajaan kepada semua pihak khususnya parti blok pembangkang sebagai cadangan yang progresif ke arah mewujudkan amalan politik bertamadun.

Nazri melihat tujuh cadangan yang diumum Perdana Menteri Tan Sri Muhyiddin Yassin akan mewujudkan corak politik yang lebih beretika, sebagai contoh langkah untuk menggubal undang-undang lompat parti yang termasuk dalam tawaran tersebut.

“Ianya adalah tujuh cadangan yang progresif dan akan mentamadunkan politik di Malaysia, saya daripada dulu lagi sudah mencadangkan undang-undang lompat parti dan InsyaAllah dengan pengumuman ini kerajaan akan melaksanakan.

“Selain itu, ia juga menekankan etika politik, sepatutnya Ahli Parlimen yang dikatakan kleptokrat jika mereka beretika mesti letak jawatan apabila didakwa di mahkamah dan selepas didapati bersalah. Sebagai contoh di United Kingdom, Menteri Kesihatan mereka tidak mengikut SOP (prosedur operasi standard) kerana mencium pipi seorang wanita dan terus letak jawatan. Ini yang dikatakan lebih putih daripada putih (whiter than white),” katanya kepada Agenda Daily.

Dalam ucapan Muhyiddin, kerajaan mencadangkan untuk menghadkan tempoh jawatan Perdana Menteri kepada dua penggal sahaja dan Rang Undang-Undang Anti-Lompat Parti akan dibentangkan di Parlimen.

Menurut Nazri lagi, langkah untuk menghadkan tempoh jawatan Perdana Menteri akan mampu memberi semak dan imbang kepada sesebuah kerajaan serta menjamin integriti seseorang yang berada di puncak kuasa kerajaan.

“Itu saya sangat bersetuju kerana kita bagaimana seorang Perdana Menteri yang sudah didapati bersalah di Mahkamah Tinggin kerana terlibat dengan kes isu rasuah dan juga salahguna kuasa.

“Jadi dengan kita hadkan dua penggal, maka dia tidak boleh mewujudkan satu suasana yang mana dia menguasai penuh pentadbiran negara termasuk mempengaruhi pegawai kerajaan dan pentadbir,” katanya lagi.

Berhubung melibatkan Undi 18, Nazri berkata komitmen tersebut memperlihatkan keikhlasan kerajaan Perikatan Nasional (PN) untuk melaksanakan manifesto yang gagal ditunaikan ketika pemerintah zaman Pakatan Harapan (PH) sebelum ini.

“Kita semua tahu kerajaan gagal PH bawah Tun M (Tun Dr Mahathir Mohamad) sebelum ini membuat keputusan untuk tidak melaksanakannya sekarang.

“Sebenarnya ini menjadi masalah apabila terlalu lama dalam politik dan merasakan budak-budak muda 18 tahun sebagai tidak matang untuk membuat keputusan dalam pilihan raya umum. Jadi orang tua macam Dr Mahathir jangan bagi peluang lagi untuk mentadbir negara,” ujarnya.

Nazri juga mengalu-alukan usaha kerajaan dalam memberikan peruntukan sama adil kepada Ahli Parlimen tanpa mengira latar belakang politik mereka.

“Berhubung pembahagian peruntukan, saya bersetuju sangat kerana Ahli Parlimen tidak kira sama ada dalam kerajaan atau tidak, masing-masing telah dipilih secara sah untuk menjadi wakil rakyat.

“Saya setuju langkah ini kerana kenapa perlu hukum rakyat semata-mata kerana wakil rakyat itu bukan berada dalam kerajaan,” tegasnya.

Beliau menggesa supaya semua pihak berbincang secara serius berhubung tawaran kerjasama tersebut kerana rakyat sudah muak dan menyampah dengan karenah ahli politik yang berebut kuasa.

“Rakyat sudah menyampah dan muak dengan Ahli Parlimen yang berebut kuasa, saya sokong titah Sultan Johor supaya tidak menjadikan dewan yang mulia sebagai sangkar beruk,” katanya lagi.

Terdahulu, Muhyiddin berkata cadangan tersebut bagi memastikan kerajaan sedia ada dapat menumpukan kepada usaha menangani krisis kesihatan negara dan tidak mahu kumpulan kleptokrat yang sedang merancang untuk menjatuhkannya kembali berkuasa.

Antara lain Perdana Menteri menjanjikan suatu Rang Undang-Undang Pindaan Perlembagaan untuk menghadkan tempoh jawatan Perdana Menteri kepada dua penggal sahaja dan Rang Undang-Undang Anti-Lompat Parti akan dibentangkan di Parlimen, jika memperoleh sokongan bi-partisan di Dewan Rakyat dan Dewan Negara yang melebihi majoriti dua pertiga.

Beliau juga berkata kerajaan memberi jaminan akan memperkukuhkan reformasi Parlimen dengan memastikan jumlah MP Kerajaan dan Pembangkang yang menganggotai Jawatankuasa Pilihan Khas Parlimen adalah lebih seimbang.


AS, EU kenakan sekatan tambahan terhadap Presiden Russia

Presiden Russia Vladimir Putin menjadi sasaran terbaharu sekatan antarabangsa susulan pencerobohan ke atas Ukraine, dengan Amerika Syarikat (AS), Kanada dan sekutu Eropah semuanya mengumumkan mereka menambah tindakan langsung terhadap beliau dan menteri luarnya.

Dengan tentera Russia berada di pinggir ibu negara Ukraine pada awal Sabtu, diplomatik menggesa sekatan lebih teruk dari segi kewangan dikenakan ke atas Russia.

Ditanya sama ada Presiden AS Joe Biden merancang sebarang tawaran diplomatik langsung ke arah Putin, Setiausaha Akhbar White House Jen Psaki memberitahu bahawa dia tidak melakukannya, tetapi “ia tidak bermakna kita telah menolak diplomasi selama-lamanya.”

Psaki berkata AS sedang menyediakan sekatan individu ke atas Putin dan Menteri Luar Sergey Lavrov, mungkin termasuk larangan perjalanan.

Pengumuman itu dibuat beberapa jam selepas Kesatuan Eropah mengumumkan akan membekukan aset Putin, dan Perdana Menteri Britain Boris Johnson memberitahu pemimpin Pertubuhan Perjanjian Atlantik Utara (NATO) bahawa negaranya akan menyekat Putin dan Lavrov.

Psaki berkata AS juga mengenakan sekatan ke atas Dana Pelaburan Langsung Russia, yang berfungsi sebagai dana kekayaan negara bertujuan menarik modal ke dalam ekonomi Russia. Sekutu AS dan Eropah sebelum ini mengumumkan pembekuan aset dan penalti lain terhadap bank Russia, perusahaan milik negara dan golongan elit.

Langkah AS menyekat Putin dan Lavrov, daripada mengakses kepada mana-mana aset yang boleh dicapai oleh pegawai AS dan menghalang sesiapa sahaja di AS daripada menjalankan perniagaan dengan mereka. Anggota majlis keselamatan Russia juga telah dikenakan sekatan.

Sekatan yang akan dikenakan tidak akan melarang hubungan antara, contohnya, Putin dan Biden, atau Setiausaha Negara A.S. Antony Blinken dan Lavrov.

Tidak jelas apakah kesan praktikal terhadap Putin dan Lavrov dan betapa pentingnya aset mereka di Eropah.

Menteri EU berkata sekatan lanjut mungkin diambil, termasuk mengeluarkan Russia daripada SWIFT, sistem dominan untuk urus niaga kewangan global.

Secara berasingan, Perdana Menteri Kanada Justin Trudeau berkata Kanada menyokong penyingkiran Russia daripada sistem perbankan SWIFT. – Agensi


Harga ayam tak diapung, kekal RM9.40 sekilogram

Kerajaan bersetuju penetapan harga siling bagi ayam standard di pasaran tidak diapungkan, sebaliknya dikekalkan RM9.40 sekilogram.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi, berkata persetujuan itu dicapai sebulat suara Jemaah Menteri dua hari lalu.

“Perincian berhubung keputusan meneruskan penetapan harga siling bagi ayam standard di seluruh negara akan diumumkan lebih lanjut dalam pasca mesyuarat Jawatankuasa Pasukan Khas Jihad Menangani Inflasi esok (hari ini),” katanya dalam ciapan di Twitter rasmi, hari ini.

Pada 30 Julai lalu, Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd Yusof, dilaporkan berkata mekanisme pelaksanaan harga siling ayam standard RM9.40 sekilogram di Semenanjung mungkin tidak akan diteruskan kerajaan selepas 31 Ogos, memandangkan bekalannya didapati semakin stabil hari demi hari.

Ini kerana, harga pasaran ayam bulat sekarang berada di bawah siling, malah terdapat penjual menawarkan harga serendah RM6.99 sekilogram.

Sebelum ini, Menteri Pertanian dan Industri Makanan, Datuk Seri Ronald Kiandee, dalam satu kenyataan berkata kerajaan akan mengkaji semula penetapan harga siling ayam standard serta kebenaran mengeksport selepas 31 Ogos ini. – Bernama


Beriadah boleh,  tetapi biarlah selamat

Satu kajian yang baharu dilakukan di Amerika Syarikat  mendapati pengguna basikal dan skuter elektrik berdepan dengan risiko yang lebih tinggi berbanding dengan kecederaan dari menggunakan kenderaan yang sama tetapi tanpa bantuan tenaga elektrik.

Menurut Charles DiMaggio, ketua penerbit kajian jurnal Injury Prevention, mereka menggunakan data-data dari jabatan kecemasan bermula dari tahun 2000 sehingga 2017.

Data itu dikumpul oleh Suruhanjaya Keselamatan Pengguna Amerika Syarikat melalui Sistem Pengawasan Kecederaan Elektronik Kebangsaan (NEISS).

Menurut kajian terbabit, mereka yang menunggang basikal elektrik mempunyai kemungkinan besar untuk mengalami kecederaan dalaman dan akan dimasukkan ke hospital berbanding dengan pengguna skuter elektrik yang akan mempunyai risiko kecederaan “concussion” atau konkusi (gegaran).

Lain pula isunya di Malaysia apabila baru-baru ini kecoh dalam laman media sosial tentang tindakan sebuah badan penguatkuasaan menyita beberapa buah skuter elektrik yang beroperasi secara terbuka di ibu negara.

Beberapa kenyataan berunsur kecaman turut diberikan oleh netizen yang menyifatkan tindakan tersebut sebagai mengganggu aktiviti riadah warga kota bersama keluarga terutamanya di hujung minggu.

Dalam konteks ini, rakyat Malaysia seharusnya peka tentang keselamatan di jalan raya dan memahami bahawa setiap aktiviti yang ingin dilakukan perlu ada lokasi yang bersesuaian agar tidak berlaku sebarang tragedi yang akan disesali di kemudian hari.

Pada 26 April lalu, Menteri Pengangkutan, Datuk Seri Wee Ka Siong, telah mengumumkan larangan penggunaan kenderaan mikromobiliti seperti moped, Personal Mobiliti Devices (PMD) serta Personal Mobiliti Aids (PMA).

Beliau berkata, penggunaan basikal bagaimanapun tidak dilarang, namun ia hendaklah mematuhi semua peraturan yang sudah ditetapkan di bawah Akta Pengangkutan Jalan 1987.

“Penggunaan kenderaan mikromobiliti menerusi percampuran dengan aliran trafik bersama kenderaan lain di jalan raya akan menimbulkan risiko berlakunya tragedi sama seperti nahas basikal lajak yang meragut nyawa lapan kanak-kanak sebelum ini.

“Mana-mana individu yang menggunakan kenderaan itu di atas jalan raya boleh dikenakan kompaun sehingga RM300 seperti telah diperuntukkan di bawah Akta Pengangkutan Jalan 1987 (Akta 333),” tegas beliau.

Sementara itu, Ketua Pusat Penyelidikan Keselamatan Jalan Raya, Fakulti Kejuruteraan, Universiti Putra Malaysia, Prof. Madya Dr. Law Teik Hua berkata, jalan raya bukanlah lokasi untuk beriadah, malah ia patut dielakkan sama sekali untuk aktiviti sebegitu.

“Jalan raya merupakan milik awam yang digunakan oleh pelbagai jenis kenderaan, malah tindakan untuk menjadikannya sebagai lokasi riadah bukanlah satu tindakan bijak dan boleh mengundang nahas.

“Malah, Kementerian Pengangkutan (MOT) juga telah mengumumkan larangan serta-merta penggunaan kenderaan mikromobiliti termasuklah skuter elektrik di atas jalan raya,” katanya.

Ujar beliau, sitaan oleh badan penguatkuasaan itu juga adalah tindakan tepat memandangkan kenderaan tersebut disewakan kepada umum tanpa mengambil kira keselamatan awam.

Mengulas mengenai tahap kesedaran keselamatan jalan raya, Teik Hua menyifatkan rakyat Malaysia sebagai bersikap terlalu positif sehingga sering beranggapan bahawa kemalangan tidak akan berlaku ke atas mereka atau keluarga mereka.

“Sering kali apabila berlaku kemalangan, pelbagai alasan diberikan walaupun ia terjadi akibat kecuaian sendiri lebih-lebih lagi apabila melibatkan anak kecil yang tidak peka dengan keselamatan jalan raya.

“Ibu bapa harus memainkan peranan yang penting, malah kerajaan juga perlu lebih tegas dalam mengenakan tindakan ke atas ibu bapa yang cuai serta membiarkan anak-anak mereka bebas bermain di atas jalan raya,” ujarnya.


Gelombang kebangkitan rakyat boleh diulang pada PRK Pulai, Jeram: Muhyiddin

Gelora gelombang kebangkitan rakyat menyokong Perikatan Nasional (PN) terus dirasai selepas Pilihan Raya Negeri (PRN) dan semangat itu membara untuk menembus sempadan Johor kubu parti lawan.

Pengerusi PN, Tan Sri Muhyiddin Yassin, berkata kini jelas rakyat memilih PN yang lebih stabil dan terbukti berjaya mentadbir negara ketika dunia berhadapan krisis kesihatan, ia berbeza dengan pentadbiran kerajaan campuran yang masih sibuk bermain politik sehingga rakyat tertekan dengan kos sara hidup.

Beliau berkata, pengundi yang sebelum ini memilih Umno tidak lagi bersama parti itu selepas Umno berpakat dengan Pakatan Harapan (PH) turut disertai PKR dan DAP.

Katanya, akar umbi UMNO tidak menerima keputusan pucuk pimpinannya bergabung dengan DAP yang lari daripada perjuangan asal membela agama dan bangsa.

“Saya yakin majoriti pengundi memilih calon PN pada Pilihan Raya Kecil (PRK) Dewan Undangan Negeri (DUN) Simpang Jeram dan Parlimen Pulai pada 9 September ini”, katanya.

Beliau berkata demikian pada majlis mengumumkan dua calon untuk Parlimen Pulai dan DUN Simpang Jeram di sini hari ini.

Pakar bedah Dr Mohd Mazri Yahya bertanding bagi DUN Simpang Jeram manakala Zulkifli Jaafar calon Parlimen Pulai.

Hadir sama pada majlis itu, Ketua Penerangan PN, Datuk Seri Mohamed Azmin Ali dan Pengerusi Badan Perhubungan PN Johor, Datuk Dr Sahruddin Jamal.

PRK di dua kawasan berkenaan diadakan berikutan kematian penyandangnya, Datuk Seri Salahuddin Ayub pada 23 Julai lalu.


Malaysia isytihar seorang ‘waris’ kesultanan Sulu sebagai pengganas

Seorang daripada lapan individu yang mendakwa waris kesultanan Sulu, Fuad A Kiram, diisytiharkan sebagai pengganas, kata Ketua Pengarah Bahagian Hal Ehwal Undang-Undang (BHEUU), Jabatan Perdana Menteri, Datuk Seri Khairul Dzaimee Daud.

Dia adalah antara pengasas Royal Sulu Force (RSF) – sebuah entiti pengganas yang terbabit dalam serangan dan pencerobohan di Sabah pada 2013.

“Kementerian Dalam Negeri (KDN) memaklumkan bahawa Fuad A Kiram merupakan seorang pengasas RSF.

“Kumpulan terbabit sebelum ini sudah diklasifikasikan sebagai entiti pengganas oleh kerajaan,” katanya pada sesi taklimat kepada media, di Putrajaya, hari ini (11 April 2023).

Fuad juga terlibat dalam pertikaian undang-undang antarabangsa dengan Putrajaya berhubung tuntutan Sulu untuk mendapatkan AS$14.92 bilion daripada Malaysia.

“Salah seorang penuntut sebagai pengganas. Fuad A Kiram, terlibat dalam kes Tanduo, dan sekarang ini telah diklasifikasikan pengganas pada 6 april 2023, bawah Seksyen 66 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001,” katanya.

RSF telah dihukum oleh mahkamah susulan kes pencerobohan di Lahad Datu, Sabah, dan diisytiharkan sebagai kumpulan pengganas oleh Kerajaan Malaysia sejak April 2022.

Pencerobohan pada 2013 itu mengakibatkan 12 perwira negara terbunuh, selain menyebabkan kematian 56 pengganas dan enam orang awam. Konflik itu diisytiharkan tamat pada 10 April 2013.

Khairul Dzaimee berkata, Menteri Dalam Negeri sudah memasukkan Fuad A Kiram ke dalam senarai entiti yang diklasifikasikan sebagai pengganas, mengikut Seksyen 66B Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA).

Beliau berkata, penyenaraian individu itu berkuat kuasa 6 April lalu menerusi Warta Kerajaan Persekutuan.

Pada 28 Februari tahun lalu, agensi berita Sepanyol melaporkan penimbang tara negara itu, Dr Gondoza Stampa mengarahkan Malaysia membayar pampasan AS$14.92 bilion (RM62.59 bilion) kepada pihak mendakwa sebagai waris kumpulan Sulu.

Malaysia didakwa tidak membayar wang pemisah (pampasan) berjumlah RM5,300 setahun sejak 2013 dan oleh itu dikatakan melanggar Perjanjian 1987 yang ditandatangani Sultan Jamal Al-Alam dengan Baron De Overbeck dan Alfred Dent mewakili syarikat British Utara Borneo.

Pada 11 Julai tahun lalu, peguam pihak yang menuntut itu dilaporkan merampas aset PETRONAS yang didaftarkan di Luxembourg, iaitu Petronas Azerbaijan (Shah Deniz) dan Petronas South Caucasus, dengan nilai dilaporkan mencecah lebih AS$2 bilion (RM8.8 bilion).

Bagaimanapun, PETRONAS dalam kenyataannya memaklumkan sudah melupuskan dua asetnya di Azerbaijan dan hasilnya sudah dipulangkan.

Pada 12 Julai tahun lalu, Mahkamah Rayuan Paris membenarkan permohonan Kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia.


Keputusan sudah dibuat: Hisham ulangi pendirian tak akan merayu

Ahli Parlimen Sembrong yang juga cucu pengasas UMNO Allahyarham Datuk Onn Jaafar, Datuk Seri Hishammuddin Hussein memberi beberapa sebab mengapa beliau tidak akan merayu penggantungan keahliannya dalam UMNO.

“Saya tak akan merayu. Apa sebabnya? Kerana saya tak tahu sebabnya saya digantung, betul tak? Sampai hari ini kita tidak tahu apa sebabnya saya digantung. Jadi nak rayu apa?

“Kedua, gantung tak ikut proses, tak ikut prosedur. Saya tak diminta untuk jawab kepada Lembaga Disiplin.

“Tak ada surat dikeluarkan Lembaga Disiplin untuk sekurang-kurangnya panggil saya jawab secara bertulis, tak ada,” katanya menerusi akaun TikToknya, malam ini.

Bekas Naib Presiden UMNO menegaskan demikian walaupun ada cadangan daripada UMNO Johor supaya beliau membuat mengemukakan rayuan.

Difahamkan, kenyataan itu dibuat Hishammuddin ketika hadir Majlis Ramah Mesra Ahli Parlimen Sembrong bersama kepemimpinan Barisan Nasional (BN) Sembrong pada Sabtu lalu.

Beliau berkata, sebab seterusnya rayuan tidak dibuat kerana beliau seolah-olah dianggap sudah bersalah.

“Buat apa kita nak buat rayuan kepada orang yang sudah membuat keputusan untuk mengantung. Pada orang yang gantung kita, kita nak rayu kepada dia?

“Kalau kita rayu macam kita ini bersalah.

“Betul tak? Saya minta restu dan izin daripada keluarga Sembrong, kita kata, kalau saya nak rayu, saya tak tergamak nak buat rayuan,” katanya.

Hishammuddin dan beberapa pemimpin UMNO lain, termasuk bekas Ketua Penerangan UMNO, Shahril Sufian Hamdan, sebelum ini digantung keahlian selama enam tahun, sekali gus menghalang beliau bertanding pada pemilihan UMNO bulan depan.

Keputusan memecat beberapa pemimpin UMNO, termasuk Khairy Jamaluddin, dibuat pada Mesyuarat Majlis Tertinggi (MT) dipengerusikan Presiden UMNO, Datuk Seri Ahmad Zahid Hamidi.

Pada 4 Februari lalu, UMNO Johor mahu Hishamuddin dan Ketua UMNO Bahagian Tebrau, Datuk Maulizan Bujang, yang turut digantung, mengemukakan rayuan dan membela diri terhadap pertuduhan serta sabitan yang dikenakan terhadap mereka.


Adakah wajar pengeluaran KWSP RM10,000 dibuat?

Pengumuman Bajet 2022 memberi penekanan terhadap usaha untuk membantu memulihkan setiap segmen sosioekonomi Malaysia.

Bagaimanapun, ramai pekerja swasta yang meluahkan rasa kecewa kerana belanjawan tersebut tidak memberi peruntukan kepada mereka untuk mengeluarkan duit Kumpulan Wang Simpanan Pekerja (KWSP) i-Citra secara one-off bagi membantu usaha mereka untuk terus bertahan dalam pandemik Covid-19.

Bagaimanapun, satu kenyataan yang dikeluarkan KWSP kelmarin mendedahkan bahawa seramai 6.1 juta ahli kini mempunyai baki kurang daripada RM10,000 dalam akaun mereka.

“Daripada jumlah itu, seramai 3.6 juta ahli mempunyai kurang RM1,000, seterusnya menjadikan mereka lebih rentan dan tanpa perlindungan persaraan.

“Ketiga-tiga pengeluaran luar biasa sebelum ini telah menyebabkan 73 peratus atau hampir tiga per empat ahli berada dalam situasi serius yang mana jumlah dana mereka tidak cukup untuk bersara,” kata KWSP.

Kejatuhan dalam simpanan ini amat merisaukan ramai pihak terutamanya pencarum bumiputera yang menjadi kumpulan paling ramai terjejas.

“Sebanyak 4.4 juta atau 54 peratus daripada pencarum bumiputera kini mempunyai simpanan kurang RM10,000 dan dua juta atau 25 peratus mempunyai wang KWSP kurang daripada RM1,000,” tambah kenyataan tersebut.

Statistik tersebut membimbangkan banyak pihak meskipun keadaan itu sudah dapat diagak.

Isu ini mewujudkan satu dilema terhadap kerajaan yang komited untuk membantu rakyat dengan membenarkan pengeluaran KWSP mereka, namun dalam masa sama enggan membiarkan rakyat sengsara ketika hari persaraan susulan ketiadaan wang simpanan untuk digunakan.

Bagi rakyat pula, meskipun sedar akan keadaan yang bakal menanti mereka ketika tempoh persaraan nanti, mereka tiada pilihan selain terpaksa mengeluarkan wang tersebut untuk digunakan pada hari ini bagi membantu ‘melepaskan’ diri daripada belenggu hutang-piutang serta segala jenis perbelanjaan ketika waktu sukar ini.

Ini menimbulkan satu konflik antara rakyat dengan kerajaan yang diibaratkan seperti ditelan mati emak, diluah mati bapa.


[DIKEMAS KINI] 4,113 kes baharu hari ini, 34 kematian

Malaysia mencatat 4,113 kes baharu Covid-19 dengan 34 kematian tertinggi setakat ini – kedua tertinggi – dalam tempoh 24 jam sehingga 12 tengah hari tadi, kata Ketua Pengarah Kesihatan, Tan Sri Noor Hisham Abdullah.

Beliau berkata daripada jumlah itu hanya satu jangkitan adalah kes import, manakala selebihnya adalah jangkitan tempatan.

Dalam kenyataannya hari ini beliau berkata, Selangor terus mencatat angka yang tinggi dengan 1,269 kes dilaporkan, diikuti Sarawak (533 kes), Kelantan (371 kes), dan Johor (335 kes).

Beliau berkata, secara keseluruhan 4,190 pesakit telah sembuh menjadikan jumlah kes sembuh ialah 418,897, berbanding jumlah kumulatif kes sebanyak 462,190.

Jumlah kematian yang dicatatkan ialah 34 kes iaitu kedua tertinggi dicatat selepas 39 kematian pada 12 Mei lalu.

Noor Hisham berkata, pesakit yang dirawat di Unit Rawatan Rapi pula adalah seramai 482, dan daripada jumlah itu 250 memerlukan bantuan alat pernafasan.


Selangor kembali catat kes 4 angka, hanya 4 kluster baharu hari ini

Lapan negeri dan Wilayah Persekutuan merekodkan peningkatan jangkitan baharu Covid-19 dalam tempoh 24 jam sehingga 12 tengah hari tadi dengan Selangor kembali merekodkan kes empat angka.

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan sebanyak 5,516 jangkitan baharu dilaporkan di seluruh negara dalam tempoh itu, turun sedikit berbanding 5,745 kes yang dicatat semalam.

Berdasarkan statistik yang dikeluarkan Jabatan Kesihatan Negeri-Negeri di seluruh negara hari ini, Selangor merekodkan 1,004 jangkitan baharu berbanding 888 kes semalam.

Negeri lain yang merekodkan peningkatan membabitkan Sarawak yang mencatat 767 kes baharu berbanding 749 semalam, diikuti Perak (393 kes baharu, 341 semalam); dan Terengganu (355 kes baharu, 281 semalam).

Pahang pula merekodkan 232 kes baharu, berbanding 223 semalam, diikuti Negeri Sembilan (127 kes baharu, 114 semalam); Perlis (29 kes baharu, 5 semalam); dan Labuan (12 kes baharu, dua semalam).

Sementara itu, Dr Noor Hisham memaklumkan hanya empat kluster baharu dikesan dalam tempoh 24 jam sehingga 12 tengah hari tadi, terendah dalam tempoh beberapa bulan.

Jumlah terbaharu itu menjadikan keseluruhan kluster yang dikesan sejak awal tahun lalu sehingga hari ini sebanyak 5,699 kluster dengan 5,085 telah ditamatkan dan 614 lagi masih aktif.

Daripada empat kluster itu, tiga adalah jangkitan di tempat kerja dan satu kluster pendidikan yang dikesan di Titiwangsa, Kuala Lumpur membabitkan tujuh individu positif daripada 31 yang disaring.

Dua kluster tempat kerja dikesan di Hulu Langat dengan 13 individu dijangkiti Covid-19 daripada 13 yang disaring, dan satu kluster lagi melibatkan daerah Hulu Langat, Petaling, Sepang dan Klang, membabitkan 63 individu daripada 499 yang telah disaring.

Sementara itu, satu lagi kluster tempat kerja dikesan di Seberang Perai Tengah dan Seberang Perai Utara, Pulau Pinang melibatkan 14 individu daripada 97 yang disaring.

Dr Noor Hisham juga memaklumkan daripada 5,516 jangkitan baharu hari ini 102 pesakit atau 1.8 peratus membabitkan kategori 3, 4, dan 5, manakala 5,414 lagi (98.2 peratus) kategori 1 dan 2.

“Seramai 669 pesakit dirawat di unit rawatan rapi dengan 333 memerlukan alat bantuan pernafasan,” katanya.

Data 20 Oktober 2021.


Kerajaan PN masih sah ikut undang-undang

Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan berkata kerajaan Perikatan Nasional (PN) masih sah mengikut undang-undang negara.

Beliau berkata perkara itu juga telah dijelaskan oleh penasihat undang-undang kerajaan iaitu Peguam Negara Tan Sri Idris Harun setelah diminta memberi pandangannya.

“Kerajaan PN masih sah mengikut perundangan malah kepimpinan yang menerajui negara berjalan seperti biasa, kata hari ini.

Beliau berkata kerajaan sudah meminta pandangan Peguam Negara bagi mendapatkan pencerahan dari sudut perundangan mengenai kedudukan kerajaan itu pada 8 Julai lalu.

“Peguam Negara menyatakan bahawa kerajaan yang ada ketika ini adalah kerajaan yang sah dalam perlembagaan dan undang-undang. Kerajaan juga berjalan seperti biasa.

“Kenyataan Peguam Negara itu jelas mencerahkan bahawa yang menentukan sebuah kerajaan itu adalah Ahli-Ahli Parlimen dan setakat ini, kerajaan maklum tiada seorang pun lagi yang menyatakan mengikut undang-undang bahawa mereka menarik diri daripada menyokong kerajaan,” katanya.

Beliau diminta mengulas kedudukan kerajaan PN selepas UMNO memutuskan untuk menarik balik dan menamatkan sokongan serta-merta terhadap Perdana Menteri Tan Sri Muhyiddin Yassin baru-baru ini.

Ditanya pendirian PAS berhubung keputusan UMNO itu, Takiyuddin yang juga Setiausaha Agung PAS berkata pihaknya tetap dengan pendirian untuk memperkasa Muafakat Nasional (MN) serta mempertahankan PN.

“Ini kerana kerajaan (PN) dibina bersama parti-parti yang menyokong dan bukan satu tetapi lebih daripada 10 parti yang menyokong kerajaan yang ada kini. PAS tidak nampak ada satu masalah untuk mempertahan kedudukan kerajaan,” katanya.


Ringgit dekati RM4.70, bursa jatuh empat hari berturut-turut

Nilai ringgit hari ini (13 Oktober 2022) jatuh kepada RM4.691 berbanding satu dolar Amerika Syarikat (AS), manakala pasaran saham di Bursa Malaysia pula terus merosot untuk empat hari berturut-turut.

Berbanding RM4.682 ketika ditutup semalam, nilai ringgit meneruskan aliran penyusutannya menghampiri paras RM4.70 bagi setiap satu dolar AS.

Keadaan itu menyusul laporan pengukuhan dolar AS setelah laporan kinit mesyuarat Jawatankuasa Pasaran Terbuka Persekutuan AS yang memaparkan kemungkinan kadar dasar semalaman (OPR) akan dinaikkan lagi bagi menurunkan paras inflasi.

Selain ringgit, beberapa nilai mata wang Asia juga dilaporkan bergerak dalam jajaran kecil menjelang pengumuman Indeks Harga Pengguna (IHP) AS bagi September yang dijangka menunjukkan inflasi negara itu.

Nilai ringgit juga dilaporkan diniagakan lebih rendah berbanding mata wang lain, termasuk pound Britain, euro dan dolar Singapura.

Sementara itu, indeks petunjuk pasaran Bursa Malaysia pula mencecah paras terendah baharu tahun ini apabila pelabur menjual saham, susulan ketidak tentuan politik menjelang Pilihan Raya Umum Ke-15 (PRU-15) tidak lama lagi.

Ketika ditutup, FTSE Bursa Malaysia KLCI (FBM KLCI) turun 7.21 mata, atau 0.52 peratus kepada 1,373.36 berbanding 1,380.57 pada Rabu.

Keseluruhannya kaunter rugi mengatasi kaunter untung sebanyak 521 berbanding 321; 353 kaunter tidak berubah; 1,151 tidak diniagakan; dan sembilan yang lain digantung.

Jumlah dagangan meningkat kepada 2.03 bilion unit bernilai RM1.69 bilion daripada 1.85 bilion unit bernilai RM1.56 bilion pada Rabu.